Հավելված

ՀՀ կառավարության 2017 թվականի

.................. N ..........

արձանագրային որոշման

**ՀԱՅԵՑԱԿԱՐԳ**

**ԱՆՏԱՌԱՅԻՆ ՈԼՈՐՏԻԲԱՐԵՓՈԽՈՒՄՆԵՐԻ**

1. **ԱՄՓՈՓ ՀԱՄԱՌՈՏԱԳԻՐ**
   * + 1. Սույն հայեցակարգում ներկայացվում է Հայաստանի Հանրապետությունում անտառային ոլորտի բարեփոխման հիմնական սկզբունքներն ու քաղաքականությունը:
       2. Հայեցակարգը մասնավորապես անդրադառնում է`
2. անտառային ոլորտում Հայաստանի Հանրապետությունում առկա խնդիրներին,
3. կայուն կառավարման, անտառների պահպանության, ինչպես նաև ապօրինի հատումների դեմ պայքարի արդյունավետության բարձրացման հետ կապված խնդիրների լուծմանը:
4. Հայեցակարգն ունի հետևյալ կառուցվածքը՝ ամփոփ համառոտագիր, ներածություն, նախապատմություն, խնդիրներ և նպատակներ, միջազգային փորձ, առաջարկվող լուծումներ և առավելություններ, ֆինանսական գնահատական և ամփոփ եզրակացություն:

1. **ՆԵՐԱԾՈՒԹՅՈՒՆ**
2. Հայեցակարգը մշակվել է ի կատարումն «Հայաստանի Հանրապետության կառավարության ծրագրի մասին» Հայաստանի Հանրապետության կառավարության 2016 թվականի հոկտեմբերի 18-ի N 1060-Ա որոշման հավելվածի «Ոլորտային տնտեսական զարգացում» մասի «Գյուղատնտեսություն» բաժնի 1-ին կետի «բ» ենթակետի և ուղղված է անտառների պահպանության, պաշտպանության, վերարտադրության և օգտագործման վիճակի բարելավմանը:
3. Հայաստանի Հանրապետության անկախացումից հետո անտառային ոլորտի կառավարում իրականացնող կառույցների շարունակական փոփոխությունները չեն ապահովել պետական գործառույթների համակարգման և տարանջատման արդյունավետ իրականացումը, որի արդյունքում երբեմն հետապնդվել են միջգերատեսչական շահեր, բավարար չափով չեն կանխարգելվել ապօրինի գործողությունները և արդյունավետ կերպով չի ապահովվել միջազգային չափորոշիչներով բազմանպատակ և կայուն անտառօգտագործումը:
4. Հայաստանի Հանրապետությունում քայքայված անտառային ռեսուրսների վերականգնումը, անտառածածկի ավելացումը, անտառների բնապահպանական, սոցիալական և տնտեսական նշանակության գործառույթների պահպանումն ու զարգացումը, պաշարների շարունակական և արդյունավետ օգտագործումը ներկայումս համարվում են գերակա խնդիրներ, որով էլ պայմանավորված է ոլորտում իրականացվող անհրաժեշտ կառուցվածքային բարեփոխումները:
5. Կառուցվածքային բարեփոխումների իրականացման համար հաշվի են առնվում այն հանգամանքը, որ Հայաստանն ունի պետական սեփականություն հանդիսացող խիստ սակավ անտառային ռեսուրսներ: Որպես բնական ժառանգության կարևորագույն բաղադրիչ, անտառը հանդիսանում է ազգային անվտանգություն ապահովող ռազմավարական բնական պաշար:
6. Մարդածին մեծ ճնշումների պայմաններում սակավանտառ ռեսուրսների կառավարումը ներկայումս չի կարող լինել տնտեսապես շահութաբեր, այն պահանջում է պետական և այլ միջոցների շարունակական ներդրումներ: Պետական սուղ միջոցների հաշվին կառավարում իրականացնելու համար նպատակահարմար չէ ոլորտում կրկնվող գործառույթներ իրականացնող բազմաթիվ կառույցների առկայությունը, որոնք, ըստ էության, կոչված են ապահովել անտառային ռեսուրսների կայուն կառավարումը:
7. Բնության և հասարակության ներդաշնակ հարատևման սկզբունքների ապահովման համար տարբեր երկրներում անտառային ոլորտի կառավարման համակարգերը հարմարեցվում են տվյալ երկրների առանձնահատկություններին և պայմաններին: Հետևաբար, դեգրադացված անտառային տարածքներ և ցածր արդյունավետ կառավարման համակարգ ունեցող Հայաստանի համար վաղուց հասունացել է անտառային ոլորտի կառուցվածքային բարեփոխումների, վարչատնտեսական կազմակերպման և գործառույթների հստակեցման անհրաժեշտությունը:
8. Ներկայացվող հայեցակարգի մշակման համար հիմք են հանդիսացել նաև անտառային ոլորտի և բնապահպանական հիմնախնդիրների վերաբերյալ միջազգային փորձագետների կողմից կատարված ուսումնասիրությունները, վերլուծությունները և առաջարկությունները:
9. **ՆԱԽԱՊԱՏՄՈՒԹՅՈՒՆ**
10. Հայաստանի Հանրապետության անտառները և անտառային հողերը 1993 թվականի անտառների պետական հաշվառման (վերջին հաշվառում) արդյունքներով կազմում է երկրի տարածքի շուրջ 11.2 %-ը՝ 460 հազ. հեկտար, որից 334.1 հազ. հեկտարն անտառածածկ տարածքներ են (այս տվյալները չեն ընդգրկում հետագա տարիներին անտառային տարածքներում տեղի ունեցած փոփոխությունները): Համաձայն 2011 թվականին Գերմանիայի միջազգային համագործակցության ընկերության «Հայաստանում կենսաբազմազանության ինտեգրված կառավարում» ծրագրի կողմից հեռահար զոնդավորման մեթոդով ստացված տվյալների, Հայաստանի անտառածածկի մակերեսը կազմում է 332.333 հեկտար կամ երկրի ընդհանուր տարածքի շուրջ 11.17 %-ը:
11. 1992 թվականից մինչև 2005 թվականը Հայաստանի Հանրապետության անտառների կառավարման մարմինը՝ «Հայանտառ»-ը ենթարկվել է բազմաթիվ կառուցվածքային փոփոխությունների և արդյունքում հաճախ կորցրել է իր լիազորությունների, ինչպես նաև ենթակառուցվածքների մի մասը, մասնավորապես.
12. 80-ական թվականներին Հայաստանի Հանրապետության անտառների կառավարման մարմինը` «Հայանտառ»-ն ունեցել է անմիջապես Հայաստանի Հանրապետության կառավարության ենթակայությամբ Հայաստանի Հանրապետության պետական կոմիտեի կարգավիճակ, հետագայում՝ անտառտնտեսական արտադրական միավորման (ԱԱՄ):
13. 1992 թվականի հունվարին «Հայանտառ»-ը գտնվելով Հայաստանի Հանրապետության գյուղատնտեսության և պարենի նախարարության կառավարման ոլորտում շարունակել է տնտեսվարել որպես «Հայատառ» ԱԱՄ, իսկ 1996 թվականից` «Հայանտառ» պետական փակ բաժնետիրական ընկերության (ՊՓԲԸ):
14. Հայաստանի Հանրապետության կառավարման համակարգի բարեփոխումների համա­տեքստում և «Պետական ոչ առևտրային կազմակերպությունների մասին» Հայաստանի Հանրապետության օրենքի համաձայն, Հայաստանի Հանրապետության կառավարության 2002 թվականի հուլիսի 25-ի «Հայանտառ» պետական ոչ առևտրային կազմակերպություն ստեղծելու մասին» N 1054-Ն որոշմամբ, «Հայանտառ» ՊՓԲԸ-ն 2005 թվականին վերակազմավորվեց «Հայան­տառ» պետական ոչ առևտրային կազմակերպության (ՊՈԱԿ), որի գործունեության առարկան ու նպատակը սահմանվեց որպես Հայաստանի Հանրապետության պետական անտառային ֆոնդի պահպանության, պաշտպանության, վերարտադրության և արդյունավետ օգտագործ­ման ապահովումը, ինչպես նաև նրան վերապահվեցին ձեռնարկատիրական գործունեությամբ զբաղվելու որոշ լիազորություններ:
15. Հայաստանի Հանրապետության կառավարության 2002 թվականի օգոստոսի 1-ի N 1134-Ն որոշմամբ անտառ­ների պահպանության, պաշտպանության, վերարտադրության և օգտագործման բնագավառում հատկապես լիազորված մարմինների իրավասությունները վերապահվեցին Հայաստանի Հանրապետության բնապահպանության նախարարությանը:
16. Հայաստանի Հանրապետության կառավարության 2003 թվականի հունվարի 16-ի N 388-Ն որոշ­մամբ հաստատվեց «Հայանտառ» ՊՈԱԿ-ի կանոնադրությունը: Սակայն պետական գրանցում չստանալու պատճառով «Հայանտառ»-ը մինչև 2005 թվականը գործում էր ՊՓԲԸ-ի կարգավիճակով:
17. 1992-2005 թվականների ընթացքում «Հայանտառ»-ի կարգավիճակի, ինչպես նաև ենթակայության և տնօրենների անընդհատ փոփոխությունների և ոչ կայուն ֆինանսավորման հետևանքով լուծարվեցին «Հայանտառ»-ի կազմում գտնվող մի շարք կարևորագույն անտառային ստորաբաժանումներ, ինչպիսիք են` Անտառսերմկայանը, Անտառմելիորատիվ, Անտառգիտափորձարարական և Անտառպաշտպանական կայանները, որոնց գործունե­ությունը նպատակաուղղված էր անտառապատման, անտառավերականգնման, անտառպաշտ­պանական և անտառտնտեսական միջոցառումների իրականացմանը և դրանց արդյունավե­տության բարձրացմանը:
18. Հայաստանի Հանրապետության կառավարության 2004 թվականի հունվարի 15-ի N 7-Ն որոշման համաձայն «Հայանտառ» ՊՓԲԸ-ն հանձնվեց Հայաստանի Հանրապետության գյուղատնտեսության նախարարությանը, որի համաձայն անտառների պահպանության, պաշտպանության, վերարտադրության և օգտագործման բնագավառի պետական կառավարման իրավասությունները վերապահվեցին Հայաստանի Հանրապետության գյուղատնտեսության նախարարությանը: Նույն որոշմամբ անտառների պահպանության, պաշտպանության, վերարտադրության և օգտագործման նկատմամբ պետական վերահսկողության իրավասությունները` Հայաստանի Հանրապետության բնապահպանության նախարարությանը:
19. Այսպիսով, Հայաստանի Հանրապետության կառավարությունն իր 2004 թվականի հունվարի 15-ի N 7-Ն որոշմամբ անդրադարձել է անտառային ոլորտի կառավարման ինստիտուցիոնալ վերակազմավորման հարցին և միմյանցից տարանջատել ոլորտի կառավարման և վերահսկողության գործառույթները:
20. Ներկայումս Հայաստանի Հանրապետության գյուղատնտեսության նախարարությունն անտառների կառավարման գործառույթներ է իրականացնում անտառային հողերի շուրջ 75 %-ի վրա, իսկ 25 %-ի վրա այն շարունակում է իրականացնել Հայաստանի Հանրապետության բնապահպանության նախարարությունը, միաժամանակ կատարելով բնապահպանական վերահսկողության գործառույթները: Այսպիսով, իրավական տեսակետից խնդրահարույց է Հայաստանի Հանրապետության անտառային օրենսգրքի (այսուհետ՝ անտառային օրենսգիրք) 7-րդ հոդվածի 1-ին մասի ժդ) կետում ամրագրված անտառային օրենսդրության կիրառման նկատմամաբ վերահսկողության և նույն հոդվածի 2-րդ մասում ամրագրված բնապահպանական վերահսկողության իրավասությունների հարաբերակցությունը: Փաստորեն, Հայաստանի Հանրապետության կառավարության 2004 թվականի հունվարի 15-ի N 7-Ն որոշումը չի համապատասխանում Հայաստանի Հանրապետության անտառային օրենսգրքի դրույթներին:
21. Հայաստանի Հանրապետության անտառային օրենսգրքի 26-րդ հոդվածի 1-ին մասում ինչպես նաև 58-րդ հոդվածի 2-րդ մասում ամրագրված են, որ անտառային օրենսդրության կիրառման նկատմամբ վերահսկողությունը պետք է իրականացնի անտառային պետական ծառայությունը, իսկ 26-րդ հոդվածի 2-րդ մասում նշված է, որ անտառների պահպանությունը և պաշտպանությունն իրականացնում է պետական կառավարման լիազորված մարմնի համակարգում գործող անտառային պետական ծառայությունը: Գործող իրավական նորմերից ենթադրվում է, որ անտառային պետական ծառայությունը պետք է գործի ՀՀ գյուղատնտեսության նախարարության ենթակայությամբ:
22. Ներկայումս Հայաստանի պետական անտառները հիմնականում կառավարում են Հայաստանի Հանրապետության գյուղատնտեսության և Հայաստանի Հանրապետության բնապահպանության նախարարությունները: Վերջինիս լիազորությունները ներառում են նաև հատուկ պահպանվող տարածքների համակարգի կառավարումը:
23. Հայաստանի Հանրապետության գյուղատնտեսության նախարարությունն իրեն վերապահված գործառույթներն իրականացնում է նախարարության աշխատակազմի անտառային տնտեսության բաժնի, «Հայանտառ» և «Անտառային պետական մոնիթորինգի կենտրոն» ՊՈԱԿ-ների միջոցով՝ N 1 գծապատկեր:

Հայաստանի Հանրապետության գյուղատնտեսության նախարարություն

Աշխատակազմի անտառային տնտեսության բաժին

«Անտառային պետական մոնիթորինգի կենտրոն» ՊՈԱԿ

«Հայանտառ» ՊՈԱԿ

«Հայանտառ» ՊՈԱԿ-ի 19 «Անտառտնտեսություն» մասնաճյուղեր

Գծապատկեր N 1 – ՀՀ գյուղատնտեսության նախարարության կազմում գտնվող անտառային ոլորտի կառույցները:

1. Հայաստանի Հանրապետության գյուղատնտեսության նախարարության աշխատակազմի անտառային տնտեսության բաժնի հիմնական խնդիրն, իր իրավասության շրջանակներում, Հայաստանի Հանրապետության գյուղատնտեսության նախարարությանը վերապահված հանրապետության պետական անտառների պահպանության, պաշտպանության, վերարտադրության և օգտագործման բնագավառում կայուն կառավարման լիազորությունների լիարժեք և արդյունավետ իրականացման ապահովման նպատակով քաղաքականության մշակումն է: Այն իր գործառույթներն իրականացնում է ինչպես Հայաստանի Հանրապետության կառավարության 2002 թվականի սեպտեմբերի 5-ի N 1516-Ն որոշման, այնպես էլ Հայաստանի Հանրապետության գյուղատնտեսության նախարարի 2014 թվականի հուլիսի 21-ի N 170-Ա հրամանով հաստատված բաժնի կանոնադրության համաձայն:
2. Հայաստանի Հանրապետության գյուղատնտեսության նախարարության «Անտառային պետական մոնիթորինգի կենտրոն» ՊՈԱԿ-ը ստեղծվել է Հայաստանի Հանրապետության կառավարության 2005 թվականի հուլիսի 28-ի N 1152-Ն որոշմամբ, որի հիմնական նպատակն է անտառների և անտառային հողերի վրա անտառների պահպանության, պաշտպանության, վերականգնման և անտառօգտագործման բնագավառում մարդածին և բնական տարբեր տեսակի ներգործությունների և դրանց հետևանքների բացահայտումը, ապօրինի հատումների, բնափայտի տեղափոխման, իրացման և բացասական այլ գործողությունների կանխարգելումը, այդ բնագավառում իրականացվող աշխատանքների թափանցիկության ապահովումը: Անտառային պետական մոնիթորինգն ընդգրկում է հանրապետության ամբողջ տարածքը: «Անտառային պետական մոնիթորինգի կենտրոն» ՊՈԱԿ-ն իր գործունեությունն իրականացնում է Հայաստանի Հանրապետության անտառային օրենսգրքի, Հայաստանի Հանրապետության կառավարության 2006 թվականի հուլիսի 27-ի նիստի N 29 արձանագրային որոշմամբ հաստատված անտառների պետական մոնիթորինգի համակարգի ներդրման ծրագրով, ժամանակացույցով և ապօրինի հատումների ու անտառանյութի անտառից դուրս բերման մոնիթորինգի չափորոշիչների, Հայաստանի Հանրապետության կառավարության 2007 թվականի հունվարի 25-ի N 198-Ն որոշման, Հայաստանի Հանրապետության գյուղատնտեսության նախարարի 2007 թվականի հոկտեմբերի 11-ի N 234-Ն հրամանով հաստատված անտառների պետական մոնիթորինգի իրականացման համար անհրաժեշտ տեղեկատվության հավաքագրման ձևերի, Հայաստանի Հանրապետության գյուղատնտեսության նախարարի 2005 թվականի դեկտեմբերի 20-ի N 261-Ա հրամանով հաստատված կանոնադրության, ինչպես նաև մշակված և հետագայում ներդրված ապօրինի հատումների վերաբերյալ տվյալների հավաքագրման, մուտքագրման, մշակման և վերլուծության համակարգչային ծրագրի համաձայն: Միաժամանակ «Անտառային պետական մոնիթորինգի կենտրոն» ՊՈԱԿ-ը տարեկան հաշվետվություն է ներկայացնում Հայաստանի Հանրապետության կառավարության 2005 թվականի նոյեմբերի 9-ի N 1932-Ն որոշմամբ ստեղծված Հայաստանի Հանրապետության ապօրինի հատումների դեմ պայքարի աշխատանքները համակարգող անտառների պետական մոնիթորինգի խորհրդին:
3. Հայաստանի Հանրապետության գյուղատնտեսության նախարարության «Հայանտառ» ՊՈԱԿ-ը ստեղծվել Է Հայաստանի Հանրապետության կառավարության 2002 թվականի հուլիսի 25-ի N 1054-Ն որոշման հիման վրա: Հայաստանի Հանրապետության կառավարության 2003 թվականի հունվարի 16-ի N 388-Ն որոշմամբ հաստատվել է կազմակերպության կանոնադրությունը, որի համաձայն «Հայանտառ» ՊՈԱԿ-ի գործունեության առարկան և նպատակը Հայաստանի Հանրապետության պետական անտառների և անտառային հողերի պահպանության, պաշտպանության, վերարտադրության, օգտագործման, հաշվառման, գույքագրման, անտառային կադաստրի վարման, դիտանցի, անտառների արտադրողականության և անտառային ֆոնդի հողերի բերրիության բարձրացման, ինչպես նաև անտառային պաշարների կայուն օգտագործման ապահովումն է: «Հայանտառ» ՊՈԱԿ-ը տնօրինում է շուրջ 342.4 հազ. հեկտար պետական անտառային հողերին, որից անտառածածկ է 277,1 հազ. հեկտարը: Կազմակերպությունն ընթացիկ կառավարումն իրականացնում է կենտրոնական գրասենյակի և 19 «Անտառտնտեսություն» մասնաճյուղերի միջոցով, որոնք իրենց հերթին բաղկացած են անտառպետություններից: N 2 գծապատկերում ներկայացված է կազմակերպության գործադիր մարմնի ներկայումս գործող կառուցվածքը: «Հայանտառ» ՊՈԱԿ-ն իրականացնում է ձեռնարկատիրական գործունեության հետևյալ տեսակները.
4. բնափայտի մթերում, վերամշակում և իրացում,
5. տնկանյութի (տնկիներ, սերմնաբույսեր) աճեցում և իրացում,
6. երկրորդական անտառանյութի (կոճղերի) մթերում, վերամշակում և իրացում,
7. կողմնակի անտառօգտագործում (խոտհունձ, անասունների արածեցում, փեթակների և մեղվանոցների տեղադրում, վայրի պտղի, ընկույզի, սնկի, հատապտղի, դեղաբույսերի ու տեխնիկական հումքի հավաքում) և դրա արդյունքում մթերված կենսապաշարների վերամշակում ու իրացում,
8. գյուղատնտեսական հողատեսքերում գյուղատնտեսական մթերքի արտադրություն, վերամշակում և իրացում,
9. հանգստի և զբոսաշրջության հետ կապված սպասարկման ծառայությունների մատուցում,
10. խորհրդատվության և տեղեկատվության տրամադրում:

Տնօրենի տեղակալ, գլխավոր անտառապետ

Տնօրենի տեղակալ

Տնօրենի տեղակալ

Աշխատակազմի ղեկավար

«Հայանտառ» պետական ոչ առևտրային կազմակերպություն

Տնօրեն

1. Անտառավերականգնման և անտառապատման բաժին
2. Անտառների պահպանության և պաշտպանության բաժին
3. Անտառների և անտառային հողերի օգտագործման բաժին
4. Անտառների հաշվառման և կադաստրի վարման բաժին
5. Հատուկ պահպանվող տարածքների կառավարման բաժին
6. Մարկետինգի և կոմերցիայի բաժին
7. Հսկողության բաժին
8. Ֆինանսատնտեսագիտական և վերլուծության բաժին
9. Ընդհանուր և տնտեսական բաժին
10. Հաշվապահական հաշվառման բաժին
11. Կադրերի բաժին
12. Իրավաբանության և մեթոդաբանության բաժին

ԿԵՆՏՐՈՆԱԿԱՆ ԳՐԱՍԵՆՅԱԿԻ ԲԱԺԻՆՆԵՐ

ԱՆՏԱՌՏՆՏԵՍՈՒԹՅՈՒՆՆԵՐ (19 մասնաճյուղեր)

* Լոռու մարզ (7)
* Տավուշի մարզ (4)
* Սյունիքի մարզ (3)
* Գեղարքունիքի մարզ (1)
* Արագածոտնի մարզ (1)
* Կոտայքի մարզ (1)
* Շիրակի մարզ (1)
* Վայոց ձորի մարզ (1)

N 2 գծապատկեր - «Հայանտառ» ՊՈԱԿ-ի գործադիր մարմնի ներկայումս գործող կառուցվածքը:

1. Հայաստանի Հանրապետության բնապահպանության նախարարությունը հանրապետության անտառների պահպանության, պաշտպանության, վերարտադրության և օգտագործման բնագավառում կառավարման իրավասություններն իրականացնում է նախարարության աշխատակազմի շրջակա միջավայրի պահպանության քաղաքականության վարչության, բնապահպանական պետական տեսչության, կենսառեսուրսների կառավարման գործակալության, ինչպես նաև «Սևան» ազգային պարկ, «Դիլիջան» ազգային պարկ, «Արփի լիճ» ազգային պարկ, «Խոսրովի անտառ» պետական արգելոց», «Արգելոցապարկային համալիր», «Զիկատար» բնապահպանական կենտրոն, «Զանգեզուր» կենսոլորտային համալիր» ՊՈԱԿ-ների միջոցով՝ N 3 գծապատկեր:

Հայաստանի Հանրապետության բնապահպանության նախարարություն

Կենսառեսուրսների կառավարման գործակալություն

Բնապահպանական պետական տեսչություն

Աշխատակազմի շրջակա միջավայրի պահպանության քաղաքականության վարչություն

Պետական ոչ առևտրային կազմակերպություններ

«Արփի լիճ» ազգային պարկ»

«Դիլիջան» ազգային պարկ»

«Խոսրովի անտառ» պետական արգելոց»

«Սևան» ազգային պարկ»

«Արգելոցապարկային համալիր»

«Զանգեզուր» կենսոլորտային համալիր»

«Զիկատար» բնապահպանական կենտրոն

N 3 գծապատկեր – Հայաստանի Հանրապետության բնապահպանության նախարարության ներքո գտնվող կառույցների կառուցվածքը, որոնք ուղղակիորեն կամ անուղղակիորեն առնչվում են անտառային ոլորտի հետ:

1. Հայաստանի Հանրապետության բնապահպանության նախարարության աշխատակազմի շրջակա միջավայրի պահպանության քաղաքականության վարչությունն ապահովում է շրջակա միջավայրի պահպանության, կայուն օգտագործման և շրջակա միջավայրի վրա ներգործությունների սահմանափակումների քաղաքականության ձևավորումը և իր իրավասությունների սահմաններում իրականացումը: Վարչությունն իր գործառույթներն իրականացնում է ինչպես Հայաստանի Հանրապետության կառավարության 2002 թվականի օգոստոսի 8-ի N 1237-Ն որոշման, այնպես էլ Հայաստանի Հանրապետության բնապահպանության նախարարի 2015 թվականի մարտի 20-ի N 64-Ա հրամանով հաստատված կանոնադրության համաձայն:
2. Հայաստանի Հանրապետության բնապահպանության նախարարության բնապահպանական պետական տեսչությունն իր գործառույթներն իրականացնում է համաձայն Հայաստանի Հանրապետության կառավարության 2002 թվականի հուլիսի 25-ի N 1149-ն որոշման: Տեսչությանկառուցվածքում գործում է անտառների և կենսաբազմազանության վերահսկողության բաժինը, որի զուտ անտառին վերաբերվող հիմնական գործառույթներից են.
3. կենդանական և բուսական աշխարհի օբյեկտների պահպանության, պաշտպանության, օգտագործման և վերարտադրության համար սահմանված պահանջների կատարման նկատմամբ վերահսկողությունը,
4. վայրի կենդանական և բուսական աշխարհի օբյեկտների արտահանման և ներմուծման սահմանված պահանջների պահպանման նկատմամբ վերահսկողությունը,
5. Կարմիր գրքում գրանցված կենդանիների և բույսերի ինչպես նաև բուսական համակեցությունների պահպանության համար սահմանված պահանջների պահպանման նկատմամբ վերահսկողությունը,
6. կենդանական աշխարհի օբյեկտների վերաբնակեցման կլիմայավարժեցման և սելեկցիոն նպատակով դրանց օգտագործման համար սահմանված պահանջների պահպանման նկատմամբ վերահսկողությունը,
7. բուսական աշխարհի օբյեկտների կլիմայավարժեցման և սելեկցիոն նպա տակներով դրանց օգտագործման համար սահմանված պահանջների պահպանման նկատմամբ վերահսկողությունը,
8. ժամանակակից կենսաբանական տեխնոլոգիաների միջոցով ստացված կենդանի վերափոխված օրգանիզմների օգտագործման պահանջների պահպանման նկատմամբ վերահսկողությունը,
9. բուսական աշխարհի օբյեկտների աճելավայրերի ինչպես նաև կենդանական աշխարհի օբյեկտների բնակության միջավայրի բնադրավայրերի միգրացիոն ուղիների պահպանության համար սահմանված պահանջների պահպանման նկատմամբ վերահսկողությունը,
10. բուսական և կենդանական աշխարհի օբյեկտների` գյուղատնտեսական արդյունագործական և սոցիալական նպատակներով օգտագործման պահանջների պահպանման նկատմամբ վերահսկողությունը,
11. վայրի կենդանիների որսի և ձկնորսության կանոնների պահպանման նկատմամբ բնության հատուկ պահպանվող տարածքների համար սահմանված ռեժիմների պահպանության պահանջների կատարման նկատմամբ վերահսկողությունը,
12. ընդհանուր օգտագործման տարածքներում ծառերի, թփերի, զբոսայգիների և այլ կանաչ գոտիների պահպանման համար սահմանված պահանջների կատարման նկատմամբ վերահսկողությունը,
13. անտառներում ծառերի, թփերի, մատղաշի և մշակաբույսերի պահպանման, ծառերի ու թփերի հատման կանոնների պահպանման նկատմամբ վերահսկողությունը,
14. անտառների` արտադրական և կենցաղային կեղտաջրերով արտանետումներով քիմիական նյութերով և թափոններով աղտոտումը կանխարգելող սահմանափակումների պահպանման նկատմամբ վերահսկողությունը,
15. անտառներում խոտհնձի, անասունների արածեցման, խոտհարքների և արոտահանդակների օգտագործման կանոնների պահպանման նկատմամբ վերահսկողությունը,
16. անտառաշինական փաստաթղթերի համապատասխան անտառավերականգնման և այլ աշխատանքների կատարման նկատմամբ վերահսկողությունը:
17. Հայաստանի Հանրապետության բնապահպանության նախարարության կենսառեսուրսների կառավարման գործակալությունն (այսուհետ՝ գործակալություն) իր գործառույթներն իրականացնում է համաձայն Հայաստանի Հանրապետության կառավարության 2002 թվականի օգոստոսի 8-ի N 1236-Ն որոշման: Գործակալության հիմնական գործառույթներն են.
18. կենսաբազմազանության ու կենսառեսուրսների պահպանության վերարտադրության և կայուն օգտագործման ոլորտին վերաբերող նորմատիվամեթոդական ակտերի մշակումը,
19. բուսական և կենդանական աշխարհի օբյեկտների ուսումնասիրությունների կազմակերպումն ու դրանց իրականացումը,
20. կենդանական ու բուսական աշխարհի օբյեկտների կայուն օգտագործման վերականգնման և վերարտադրության միջոցառումների իրականացումը,
21. հանրապետության վայրի բուսական և կենդանական պաշարների պետական հաշվառումը, գույքագրումը և մոնիթորինգի իրականացումը, տեղեկատվական բանկի ու կադաստրների վարումը,
22. մասնակցում է էկոհամակարգերի վիճակի գնահատմանը, գիտական հիմնավորումների և կանխատեսումների ձևավորմանն ու ծրագրերի իրականացմանը,
23. ըստ տարածագործառնական հատկանիշների` էկոհամակարգերի և դրանց կենսապաշարների օգտագործման ու վերարտադրության համար առաջարկությունների ձևավորումը,
24. էկոհամակարգերի և դրանց կենսապաշարների օգտագործման ու վերարտադրության ոլորտում գիտափորձնական միջոցառումների իրականացումը,
25. կենդանական ու բուսական աշխարհի օբյեկտների օգտագործման լիցենզիաների թույլտվությունների ձևակերպումը և պայմանագրերի կնքումը:
26. Հայաստանի Հանրապետության բնապահպանության նախարարության «Սևան» ազգային պարկ» ՊՈԱԿ-ի գործունեության առարկան և նպատակը, համաձայն Հայաստանի Հանրապետության կառավարության 2002 թվականի մայիսի 30-ի N 927-Ն որոշման, հանդիսանում է «Սևան» ազգային պարկի տարածքի բնական էկոհամակարգերի, լանդշաֆտային և կենսաբանական բազմազանության, բնության ժառանգության գիտական ուսումնասիրության, պահպանության, պաշտպանության, վերականգնման, վերարտադրության, հաշվառման, գույքագրման, դիտանցի, ինչպես նաև պարկի բնական պաշարների կայուն օգտագործման, ազգային պարկի տարածքում գտնվող հանրային լողափերի սպասարկման ապահովումը: «Սևան» ազգային պարկ» ՊՈԱԿ-ն իրականացնում է ձեռնարկատիրական գործունեության հետևյալ տեսակները.
27. Հայաստանի Հանրապետության օրենսդրությամբ սահմանված կարգով կենսառեսուրսների, այդ թվում` բույսերի և կենդանիների տեսակների, անտառային ռեսուրսների վերարտադրություն, օգտագործում և իրացում,
28. բնափայտի մթերում, վերամշակում և իրացում,
29. զբոսաշրջության, այդ թվում` էկոզբոսաշրջության կազմակերպում,
30. երկրորդական անտառանյութի (կոճղերի) մթերում, վերամշակում և իրացում,
31. կողմնակի անտառօգտագործում (խոտհունձ, անասունների արածեցում, փեթակների և մեղվանոցների տեղադրում, վայրի պտղի, ընկույզի, սնկի, հատապտղի, դեղաբույսերի ու տեխնիկական հումքի հավաքում) և դրա արդյունքում մթերված կենսապաշարների վերամշակում ու իրացում,
32. գյուղատնտեսական մթերքների արտադրություն, վերամշակում և իրացում,
33. հանգստի և զբոսաշրջության հետ կապված սպասարկման ծառայությունների մատուցում,
34. «Սևան» ազգային պարկին վերաբերող գովազդի կազմակերպում,
35. գիտաճանաչողական գրականության և տեղեկատվական նյութերի պատրաստում ու հրատարակում,
36. տեղեկատվության տրամադրում և խորհրդատվություն:
37. Հայաստանի Հանրապետության բնապահպանության նախարարության «Դիլիջան» ազգային պարկ» ՊՈԱԿ-ի գործունեության առարկան և նպատակը, համաձայն Հայաստանի Հանրապետության կառավարության 2002 թվականի մայիսի 11-ի N 920-Ն որոշման, հանդիսանում է «Դիլիջան» ազգային պարկի տարածքի բնական էկոհամակարգերի, լանդշաֆտային և կենսաբանական բազմազանության, բնության ժառանգության գիտական ուսումնասիրության, պահպանության, պաշտպանության, վերականգնման, վերարտադրության, հաշվառման, գույքագրման, դիտանցի, ինչպես նաև պարկի բնական պաշարների կայուն օգտագործման ապահովումը: «Դիլիջան» ազգային պարկ» ՊՈԱԿ-ն իրականացնում է ձեռնարկատիրական գործունեության հետևյալ տեսակները.
38. Հայաստանի Հանրապետության օրենսդրությամբ սահմանված կարգով կենսառեսուրսների, այդ թվում` բույսերի ու կենդանիների տեսակների, անտառային ռեսուրսների վերարտադրություն, օգտագործում և իրացում,
39. բնափայտի մթերում, վերամշակում և իրացում,
40. զբոսաշրջության, այդ թվում` էկոզբոսաշրջության կազմակերպում,
41. երկրորդական անտառանյութի (կոճղերի) մթերում, վերամշակում և իրացում,
42. կողմնակի անտառօգտագործում (խոտհունձ, անասունների արածեցում, փեթակների և մեղվանոցների տեղադրում, վայրի պտղի, ընկույզի, սնկի, հատապտղի, դեղաբույսերի ու տեխնիկական հումքի հավաքում) և դրա արդյունքում մթերված կենսապաշարների վերամշակում ու իրացում,
43. գյուղատնտեսական մթերքների արտադրություն, վերամշակում և իրացում,
44. հանգստի և զբոսաշրջության հետ կապված սպասարկման ծառայությունների մատուցում,
45. «Դիլիջան» ազգային պարկին վերաբերող գովազդի կազմակերպում,
46. գիտաճանաչողական գրականության և տեղեկատվական նյութերի պատրաստում ու հրատարակում,
47. տեղեկատվության տրամադրում և խորհրդատվություն:
48. Հայաստանի Հանրապետության բնապահպանության նախարարության «Արփի լիճ» ազգային պարկ» ՊՈԱԿ-ի գործունեության առարկան և նպատակը, համաձայն Հայաստանի Հանրապետության կառավարության 2009 թվականի ապրիլի 16-ի N 405-Ն որոշման, հանդիսանում է «Արփի լիճ» ազգային պարկի տարածքի էկոհամակարգերի, լանդշաֆտային և կենսաբանական բազմազանության, բնության ժառանգության գիտական ուսումնասիրության, պահպանության, պաշտպանության, վերականգնման, վերարտադրության, հաշվառման, գույքագրման, մոնիթորինգի, ինչպես նաև պարկի բնական պաշարների կայուն օգտագործման ապահովումը: «Արփի լիճ» ազգային պարկ» ՊՈԱԿ-ը Հայաստանի Հանրապետության օրենսդրությամբ սահմանված կարգով իրականացնում է ձեռնարկատիրական գործունեության հետևյալ տեսակները.
49. կենսառեսուրսների, այդ թվում` բույսերի ու կենդանիների տեսակների, անտառային ռեսուրսների վերարտադրություն, օգտագործում և իրացում,
50. ճանաչողական զբոսաշրջության կազմակերպում,
51. կողմնակի անտառօգտագործում (խոտհունձ, անասունների արածեցում, փեթակների և մեղվանոցների տեղադրում, վայրի պտղի, ընկույզի, սնկի, հատապտղի, դեղաբույսերի ու տեխնիկական հումքի հավաքում) և դրա արդյունքում մթերված կենսապաշարների վերամշակում ու իրացում,
52. գյուղատնտեսական մթերքների արտադրություն, վերամշակում և իրացում,
53. հանգստի և ճանաչողական զբոսաշրջության հետ կապված սպասարկման ծառայությունների մատուցում,
54. «Արփի լիճ» ազգային պարկին վերաբերող գովազդի կազմակերպում,
55. գիտական, գիտաճանաչողական գրականության և տեղեկատվական նյութերի պատրաստում ու հրատարակում:
56. Հայաստանի Հանրապետության բնապահպանության նախարարության «Խոսրովի անտառ» պետական արգելոց» ՊՈԱԿ-ի գործունեության առարկան և նպատակը, համաձայն Հայաստանի Հանրապետության կառավարության 2002 թվականի մայիսի 30-ի N 925-Ն որոշման, հանդիսանում է «Խոսրովի անտառ» պետական արգելոցի, «Խոր Վիրապ» և «Գոռավանի ավազուտներ» պետական արգելավայրերի տարածքների բնական էկոհամակարգերի, լանդշաֆտային և կենսաբանական բազմազանության, բնության ժառանգության գիտական ուսումնասիրության, պահպանության, պաշտպանության, հաշվառման, գույքագրման, դիտանցի, բնության տարեգրության վարման ապահովումը: «Խոսրովի անտառ» պետական արգելոց» ՊՈԱԿ-ն իրականացնում է ձեռնարկատիրական գործունեության հետևյալ տեսակները.
57. գիտաճանաչողական զբոսաշրջության, այդ թվում՝ էկոզբոսաշրջության կազմակերպում,
58. գիտական ու գիտաճանաչողական գրականության և տեղեկատվական նյութերի պատրաստում ու հրատարակում,
59. բնակչության էկոլոգիական կրթության ու դաստիարակության համար նախադրյալների ապահովում,
60. էկոլոգիական և գիտաճանաչողական զբոսաշրջության հետ կապված սպասարկման ծառայությունների մատուցում,
61. «Խոսրովի անտառ» պետական արգելոցին, «Խոր Վիրապ» և «Գոռավանի ավազուտներ» պետական արգելավայրերին վերաբերող գովազդի կազմակերպում.
62. տեղեկատվության տրամադրում և խորհրդատվություն,
63. «Խոսրովի անտառ» պետական արգելոցի պահպանական գոտու, «Խոր Վիրապ» և «Գոռավանի ավազուտներ» պետական արգելավայրերի տարածքներում տարածաշրջանին բնորոշ արժեքավոր, հազվագյուտ և անհետացող կենդանիների ու բույսերի տեսակների վերարտադրության կազմակերպում:
64. Հայաստանի Հանրապետության բնապահպանության նախարարության «Արգելոցապարկային համալիր» պետական ոչ առևտրային կազմակերպության գործունեության առարկան և նպատակը, համաձայն Հայաստանի Հանրապետության կառավարության 2002 թվականի հունիսի 18-ի N 1046-Ն որոշման, հանդիսանում է «Էրեբունի» պետական արգելոցի, և «Որդան կարմիր», Ջերմուկի ջրաբանական և Հանքավանի ջրաբանական պետական արգելավայրերի տարածքների բնական էկոհամակարգերի, լանդշաֆտային և կենսաբանական բազմազանության, բնության ժառանգության գիտական ուսումնասիրության, պահպանության, պաշտպանության, վերականգնման, վերարտադրության, հաշվառման, դիտանցի, բնական պաշարների կայուն օգտագործման ապահովումը: «Արգելոցապարկային համալիր» ՊՈԱԿ-ն իրականացնում է ձեռնարկատիրական  գործունեության հետևյալ տեսակները.
65. Հայաստանի Հանրապետության օրենսդրությամբ սահմանված կարգով կենսառեսուրսների, այդ թվում՝ բույսերի և կենդանիների տեսակների, անտառային ռեսուրսների վերարտադրություն, օգտագործում և իրացում,
66. արժեքավոր և գեղազարդային տնկանյութի ու բուսատեսակների աճեցում և իրացում,
67. գյուղատնտեսական մթերքի արտադրություն, վերամշակում և իրացում,
68. բնափայտի մթերում, վերամշակում և իրացում,
69. բնակչության հանգստի և զբոսաշրջության, այդ թվում՝ էկոզբոսաշրջության կազմակերպում,
70. հանգստի և զբոսաշրջության հետ կապված սպասարկման ծառայությունների մատուցում,
71. կողմնակի անտառօգտագործում (խոտհունձ, անասունների արածեցում, փեթակների և մեղվանոցների տեղադրում, վայրի պտղի, ընկույզի, սնկի, հատապտղի, դեղաբույսերի ու տեխնիկական հումքի հավաքում) և դրա արդյունքում մթերված կենսապաշարների վերամշակում ու իրացում,
72. «Էրեբունի» պետական արգելոցին ու «Որդան կարմիր», Ջերմուկի ջրաբանական և Հանքավանի ջրաբանական պետական արգելավայրերին վերաբերող գովազդի կազմակերպում,
73. գիտական և գիտաճանաչողական գրականության և տեղեկատվական նյութերի պատրաստում ու հրատարակում,
74. տեղեկատվության տրամադրում և խորհրդատվություն:
75. Հայաստանի Հանրապետության բնապահպանության նախարարության «Զիկատար» բնապահպանական կենտրոն» ՊՈԱԿ-ի գործունեության առարկան և նպատակը համաձայն Հայաստանի Հանրապետության կառավարության 2002 թվականի սեպտեմբերի 26-ի N 1587-Ն որոշման հանդիսանում են.
76. «Զիկատար» պետական արգելավայրի տարածքի բնական էկոհամակարգերի, լանդշաֆտային և կենսաբանական բազմազանության, բնության ժառանգության գիտական ուսումնասիրության, պահպանության, պաշտպանության, հաշվառման, գույքագրման, մոնիթորինգի, բնության տարեգրության վարման, ինչպես նաև պետական արգելավայրի բնական պաշարների կայուն օգտագործման ապահովումը,
77. անտառաշինական աշխատանքների իրականացումը,
78. անտառ-էկոլոգիական գիտափորձարարական ուսումնասիրությունների և անտառի գենետիկական պաշարների պահպանության ու վերարտադրության գիտաներդրական փորձարկումների կազմակերպումն ու իրականացումը,
79. անտառային պաշարների մասին տեղեկատվական բանկի ստեղծումը և օգտագործման արդյունավետ ձևերի մշակումը,
80. կենսաբազմազանության պահպանման նպատակով արժեքավոր և հազվագյուտ տեսակների հավաքածուների կազմումը,
81. անտառագիտասփյուռ աշխատանքները, անտառտնտեսության բնագավառի համար կադրերի վերապատրաստումը և ուսումնաարտադրական պրակտիկայի կազմակերպումը:
82. «Զիկատար» բնապահպանական կենտրոն» ՊՈԱԿ-ն իրականացնում է ձեռնարկատիրական գործունեության հետևյալ տեսակները.
83. գիտական նպատակներով պտուղների, հատապտուղների և ընկուզենու աճեցում,
84. անտառի նյութական գնահատում և անտառի գնահատում,
85. տնկանյութի աճեցում,
86. մասնագիտական գիտելիքների վճարովի դասընթացների կազմակերպում:
87. Հայաստանի Հանրապետության բնապահպանության նախարարության «Զանգեզուր» կենսոլորտային համալիր» ՊՈԱԿ-ի գործունեության առարկան և նպատակը, համաձայն Հայաստանի Հանրապետության կառավարության 2013 թվականի դեկտեմբերի 19-ի N 1465-Ն որոշման, հանդիսանում է «Արևիկ» ազգային պարկի, «Շիկահող» պետական արգելոցի, «Սոսու պուրակ», «Զանգեզուր», «Խուստուփ», «Բողաքար» և «Սև լիճ» պետական արգելավայրերի տարածքների բնական էկոհամակարգերի, լանդշաֆտային և կենսաբանական բազմազանության, բնության ժառանգության գիտական ուսումնասիրությունը, պահպանությունը, պաշտպանությունը, հաշվառումը, գույքագրումը, դիտանցը, բնության տարեգրության վարման ապահովումը, ինչպես նաև ազգային պարկի, արգելոցի և արգելավայրերի բնական պաշարների կայուն օգտագործման ապահովումը: «Զանգեզուր» կենսոլորտային համալիր» ՊՈԱԿ-ն իրականացնում է ձեռնարկատիրական գործունեության հետևյալ տեսակները.
88. գիտաճանաչողական զբոսաշրջության, այդ թվում՝ էկոզբոսաշրջության կազմակերպում,
89. գիտական և գիտաճանաչողական գրականության և տեղեկատվական նյութերի պատրաստում ու հրատարակում,
90. բնակչության էկոլոգիական կրթության ու դաստիարակության համար նախադրյալների ապահովում,
91. էկոլոգիական և գիտաճանաչողական զբոսաշրջության հետ կապված սպասարկման ծառայությունների մատուցում,
92. գովազդի կազմակերպում,
93. տեղեկատվության տրամադրում և խորհրդատվություն,
94. կենսառեսուրսների, այդ թվում՝ բույսերի և կենդանիների տեսակների, անտառային ռեսուրսների վերարտադրություն, օգտագործում և իրացում,
95. բնափայտի, այդ թվում` երկրորդական անտառանյութի (կոճղերի) մթերում, վերամշակում և իրացում,
96. կողմնակի անտառօգտագործում (խոտհունձ, անասունների արածեցում, փեթակների և մեղվանոցների տեղադրում, վայրի պտղի, ընկույզի, սնկի, հատապտղի, դեղաբույսերի ու տեխնիկական հումքի հավաքում) և դրա արդյունքում մթերված կենսապաշարների վերամշակում ու իրացում,
97. գյուղատնտեսական մթերքների արտադրություն, վերամշակում և իրացում,
98. հանգստի և ճանաչողական զբոսաշրջության հետ կապված սպասարկման ծառայությունների մատուցում,
99. անշարժ և շարժական գույքի` վարձույթով ժամանակավոր օգտագործման տրամադրում,
100. հուշանվերների արտադրություն և ցուցահանդես-վաճառքների կազմակերպում:
101. Հայաստանի Հանրապետության կառավարության 2004 թվականի հունիսի 10-ի N 891-Ն որոշմամբ՝ հանրապետության անտառների վերականգնման գործընթացին աջակցելու և անտառների զարգացման համար բարենպաստ պայմանների ստեղծման նպատակով ստեղծվել է Հայաստանի Հանրապետությանանտառների վերականգնման և զարգացման հիմնադրամը, որն իրականացնում է հետևյալ գործունեությունը.
102. անտառատնկումներ և անտառավերականգնում,
103. անտառային բուսականության գենոֆոնդի պահպանություն,
104. անտառային տարածքներում բույսերի պաշտպանություն,
105. անտառամելիորացիոն աշխատանքների իրականացում,
106. անտառային բուսականության տնկարկների հիմնում,
107. անտառների պաշտպանության, պահպանության և վերարտադրության նպատակով գիտահետազոտական աշխատանքների իրականացում:
108. Հիմնադրամի կառավարման մարմիններն են հոգաբարձուների խորհուրդը և հիմնադրամի կառավարիչը` գործադիր տնօրենը։ Հոգաբարձուների խորհուրդը նախագահում է Հայաստանի Հանրապետության վարչապետը։
109. Այսպիսով, Հայաստանի Հանրապետության գյուղատնտեսության նախարարության «Հայանտառ» ՊՈԱԿ-ը հանդիսանում է ոլորտում առաջնային ինստիտուցիոնալ դերակատարում ունեցող կազմակերպությունը: Այն իր 19 «Անտառտնտեսություն» մասնաճյուղերով կառավարում է պետական անտառային տարածքների շուրջ 75 %-ը, ներառյալ նաև 27 արգելավայրերից՝ 13-ը:
110. «Հայատնառ» ՊՈԱԿ-ի ֆինանսական վիճակի վերլուծությունը ցույց է տալիս, որ բացի պետական բյուջեից ստացվող ֆինանսավորումը, սեփական եկամուտները հիմնականում ներառում է թույլատրելի ձեռնարկատիրական գործունեությունից ստացվող միջոցները, որոնց գերակշիռ մասը գոյանում է բնափայտի վերամշակումից և իրացումից: Սեփական եկամուտների վերլուծությունը վերջին երեք տարիների ընթացքում ցուցադրում է նվազման միտում` պայմանավորված իրացման ծավալների նվազմամբ: N 1 աղյուսակում ներկայացված են 2004-2015 թվականների հատումներից և թափուկից իրացված փայտանյութի ծավալները.

N 1 աղյուսակ

Հատումներից և թափուկից իրացված փայտանյութի ծավալները (խտացված խ/մ)

|  |  |  |  |  |  |  |
| --- | --- | --- | --- | --- | --- | --- |
|  | Շինափայտ | Վառելափայտ | Տախտակ | Ֆրիզա | Ջախ | Ընդամենը |
| 2004թ. | 5834 | 79233.7 | 1967 | 278 | 7996 | 95308.7 |
| 2005թ. | 3681.5 | 60641.4 | 2423 | 172.8 | 2207 | 69125.7 |
| 2006թ. | 3388 | 64760 | 1852 | 146 |  | 70146 |
| 2007թ. | 4956.7 | 41100.4 | 631.6 | 136.2 |  | 46824.9 |
| 2008թ. | 3418 | 51879.2 | 145.2 | 18.2 |  | 55460.6 |
| 2009թ. | 2195.7 | 54786.2 | 319.3 | 7.5 |  | 58308.7 |
| 2010թ. | 1651 | 50503 | 1860 | 9.9 |  | 54023.9 |
| 2011թ. | 1620 | 40805 | 342 | 11 |  | 42778 |
| 2012թ. | 2600 | 37371 | 237 |  |  | 40208 |
| 2013թ. | 2799 | 30373 | 80 |  |  | 33252 |
| 2014թ. | 1726.5 | 28037 | 341 | 0.5 |  | 30105 |
| 2015թ. | 1621 | 20066 | 294.5 | 1.51 | 0 | 21983.01 |

1. «Հայանտառ» ՊՈԱԿ-ի կողմից ստացվող գործառնական այլ եկամուտները հիմնականում կազմվում են ՀՀ պետական բյուջեի մասին օրենքի համաձայն Հայաստանի Հանրապետության գյուղատնտեսության նախարարությունից ստացվող պետական նպատակային դրամաշնորհներից` անտառպահպանական ծառայությունների մատուցման համար՝ N 2 աղյուսակ:

N 2 աղյուսակ

«Հայանտառ» ՊՈԱԿ-ի բյուջեի փաստացի կառուցվածքն ըստ տարիների

|  |  |  |  |
| --- | --- | --- | --- |
| Տարիները | Ընդամենը,  % | Այդ թվում՝ | |
| պետբյուջեից | սեփական եկամուտներից |
| 2012թ. | 100 | 55 | 44.5 |
| 2013թ. | 100 | 56.1 | 43.9 |
| 2014թ. | 100 | 65.1 | 34.9 |
| 2015թ. | 100 | 72.6 | 27.4 |

1. 2014 թվականին նախորդ տարիների նկատմամբ պետբյուջեից ֆինանսավորման ֆիզիկական ծավալն ավելացել է, կապված 2014 թվականի հուլիսի 1-ից աշխատողների աշխատավարձերի բարձրացման հետ՝ N 3 աղյուսակ:

N 3 աղյուսակ

«Հայանտառ» ՊՈԱԿ-ի բյուջեն բացարձակ թվերով

|  |  |  |  |  |  |
| --- | --- | --- | --- | --- | --- |
| Տարիները | Բնափայտի մթերման տարեկան ծավալը, խմ | Փաստացի ֆինանսավորումը, հազ. դրամ | Այդ թվում՝ | | |
| պետբյուջեից | սեփական եկամուտներից | որից բնափայտի իրացումից |
| 2012թ. | 40803 | 1277885 | 708700 | 569185 | 438838 |
| 2013թ. | 31671 | 1309311 | 734478 | 574833 | 360144 |
| 2014թ. | 30159 | 1493379 | 971822 | 521557 | 385109 |
| 2015թ. | 26792 | 1655381 | 1201230 | 454151 | 378442 |

1. Սկսած 2010 թվականից դադարեցվել է պետական բյուջեով նախատեսվող անտառավերա­կանգնման ծրագիրը: Պետության միջամտության աստիճանի նվազումը հանգեցրել է նրան, որ «Հայանտառ» ՊՈԱԿ-ը, ի վնաս հիմնական աշխատանքների՝ պահպանության, պաշտպանության և վերարտադրության, ստիպված պետք է նորից ավելացնի փայտամթերման ծավալները, այսինքն՝ անտառտնտեսվարումը նորից դրվում է ուղիղ համեմատական կապի մեջ անտառմթերումների ծավալների ավելացման հետ, ինչը մյուս կողմից թույլ չի տալիս կայուն անտառկառավար­ման պլանավորման հիմքը` անտառշինությունը:
2. Հայաստանի Հանրապետության անտառներում իրականացվում են հիմնականում խնամքի և սանիտարական հատումներ: Արդյունաբերական հատումներ չեն իրականացվում: Տարեցտարի հեռացող և դժվար շահագործվող օրինական հատատեղերը, որը ենթադրում է լրացուցիչ նյութական և աշխատանքային ծախսեր, նվազեցնում է համակարգի շահութաբերության մակարդակը: Անտառտնտեսական ճանապարհների բացակայության պատճառով որոշ անտառամասերում հնարավոր չի լինում շահագործել անտառկառավարման պլաններով նախատեսված հատատեղերը, որի արդյունքում «Հայանտառ» ՊՈԱԿ-ի հատատեղային ֆոնդը տարեկան 46,6 հազ. խխմ-ի փոխարեն միջինում փաստացի կազմում է շուրջ 25-ից 30 հազ. խխմ: «Հայանտառ» ՊՈԱԿ-ի ծախսերի կառուցվածքը տոկոսային արտահայտությամբ ներկայացված է N 4 աղյուսակում:

N 4 աղյուսակ

«Հայանտառ» ՊՈԱԿ-ի ծախսերի կառուցվածքն արտահայտված տոկոսներով

|  |  |  |  |  |  |
| --- | --- | --- | --- | --- | --- |
| Տարիները | Ընդամենը ծախսը, % | Այդ թվում՝ | | | |
| պահպանություն | պաշտպանություն | վերարտադրություն | օգտագործում |
| 2012թ. | 100 | 77.1 | - | 15.4 | 7.5 |
| 2013թ. | 100 | 70.8 | - | 23.2 | 6 |
| 2014թ. | 100 | 81.4 | - | 12.9 | 5.7 |
| 2015թ. | 100 | 86.6 | - | 8.6 | 4.8 |

1. «Հայատնառ» ՊՈԱԿ-ի «Անտառտնտեսություն» մասնաճյուղերի կողմից փայտանյութի իրացումից առաջացած հասույթների վերաբերյալ վերջին երեք տարվա տվյալներն ամփոփվում են N 5 աղյուսակում:

N 5 աղյուսակ

«Հայատնառ» ՊՈԱԿ-ի «Անտառտնտեսություն» մասնաճյուղերի կողմից փայտանյութի իրացումից առաջացած հասույթները

|  |  |  |  |
| --- | --- | --- | --- |
| «Անտառտնտեսություն» մասնաճյուղեր | Ըստ տարիների իրացումից առաջացած հասույթները (հազ. ՀՀ դրամ) | | |
| 2013թ. | 2014թ. | 2015թ. |
| Լալվարի | 72137.7 | 71228.6 | 66257.2 |
| Նոյեմբերյանի | 52755.1 | 48878.3 | 41056.6 |
| Սևքարի | 47094.0 | 48417.0 | 32680.1 |
| Կապանի | 30500.0 | 33744.0 | 31359.6 |
| Սյունիքի | 26547.1 | 29811.3 | 26855.6 |
| Արծվաբերդի | 26347.9 | 25470.4 | 25133.2 |
| Դսեղի | 20784.4 | 24655.1 | 24874.9 |
| Եղեգնուտի | 18538.7 | 14660.7 | 14633.5 |
| Ջիլիզայի | 17392.5 | 18527.7 | 17118.9 |
| Իջևանի | 14504.9 | 29801.4 | 10527.7 |
| Ճամբարակի | 13956.1 | 23792.8 | 17738.5 |
| Տաշիրի | 6091.8 | 4948.9 | 4845.8 |
| Գուգարքի | 5777.3 | 2982.5 | 925.0 |
| Ստեփանավանի | 5115.0 | 5758.0 | 7675.0 |
| Արագածոտնի | 1314.9 | 0.0 | 50.0 |
| Վայոց ձորի | 986.9 | 1662.3 | 963.3 |
| Հրազդանի | 175.4 | 770.0 | 18.0 |
| Սիսիանի | 124.8 | 0.0 | 0.0 |
| Գյումրիի | 0.0 | 0.0 | 0.0 |

1. Ինչպես երևում է N 5 աղյուսակի տվյալներից «Հայանտառ» ՊՈԱԿ-ի սեփական հասույթների մոտ 90 %-ն ապահովող տասնմեկ անտառտնտեսություններից հինգում, որոնք ապահովում են ընդհանուր հասույթների մոտ 60 %-ը, նշված ժամանակահատվածում արձանագրվել է հասույթների մինչև 30 % անկում: Հասույթների աճ է արձանագրվել միայն երկու անտառտնտեսություններում` Դսեղի և Ճամբարակի, որոնք ապահովում են ընդհանուր հասույթների մոտ 10 %-ը: Այլ անտառտնտեսությունների իրացումից հասույթները հիմնականում մնացել են անփոփոխ:
2. «Հայատնառ» ՊՈԱԿ-ի «Անտառտնտեսություն» մասնաճյուղերի կողմից կատարված ծախսերը, ներառյալ վարչական, անտառավերականգնման և անտառկառավարման ծախսերը, ամփոփված են N 6 աղյուսակում: Նշված ծախսերը չեն ներառում ընկերության զարգացման համար անհրաժեշտ որևէ ներդրումային ծախս:

N 6 աղյուսակ

«Հայատնառ» ՊՈԱԿ-ի «Անտառտնտեսություն» մասնաճյուղերի կողմից կատարված ծախսերը

|  |  |  |  |
| --- | --- | --- | --- |
| «Անտառտնտեսություն» մասնաճյուղեր | Ըստ տարիների կատարված ծախսերը (հազ. ՀՀ դրամ) | | |
| 2013թ. | 2014թ. | 2015թ. |
| Արագածոտնի | 48.464 | 52.677 | 57.790 |
| Արծվաբերդի | 84.058 | 97.638 | 117.572 |
| Գյումրիի | 35.922 | 42.160 | 45.359 |
| Սյունիքի | 51.735 | 56.323 | 61.687 |
| Եղեգնուտի | 30.737 | 37.916 | 46.419 |
| Գուգարքի | 76.372 | 67.497 | 84.121 |
| Դսեղի | 35.918 | 39.077 | 44.758 |
| Վայոց ձորի | 43.130 | 51.637 | 68.601 |
| Իջևանի | 53.345 | 61.416 | 71.871 |
| Լալվարի | 55.127 | 62.906 | 72.016 |
| Ջիլիզայի | 42.998 | 50.531 | 56.086 |
| Կապանի | 60.999 | 70.200 | 78.211 |
| Հրազդանի | 107.353 | 79.743 | 88.598 |
| Ճամբարակի | 44.290 | 61.116 | 62.844 |
| Նոյեմբերյանի | 80.851 | 97.365 | 106.194 |
| Սիսիանի | 22.659 | 26.681 | 31.529 |
| Ստեփանավանի | 42.051 | 49.538 | 54.359 |
| Սևքարի | 64.713 | 71.268 | 72.888 |
| Տաշիրի | 28.329 | 30.134 | 36.569 |

1. Ինչպես երևում է N6 աղյուսակի տվյալներից, բոլոր անտառտնտեսություններում արձանագրվել է ծախսերի աճ միջինը շուրջ 30 %-ով, ինչը տեղի է ունեցել հիմնականում վարչական ծախսերի հաշվին:
2. Այսպիսով, սեփական եկամուտների անկման և կատարվող ծախսերի աճի պայմաններում, «Հայանտառ» ՊՈԱԿ-ում արձանագրվում է արտաքին ֆինանսավորման անհրաժեշտություն, որը վերջին տարիների ընթացքում աճել է տարեկան շուրջ 20 %-ով: Այդ ծախսերը չեն ներառում կապիտալ ներդրումներ, ինչի բացակայության պայմաններում հնարավոր չէ ակնկալել «Հայանտառ» ՊՈԱԿ-ի ֆինանսական վիճակի բարելավում, ինչպես նաև ներկա իրավիճակի հետագա պահպանում:
3. **ԽՆԴԻՐՆԵՐ ԵՎ ՆՊԱՏԱԿՆԵՐ**
4. Անտառային ոլորտի ներկա խնդիրներն իրենց բնույթով շուրջ 15 տարվա գործընթացների արդյունք են։ 1993 թվականին պետական անտառային վերջին հաշվառման (անտառային տնտեսության վարման ընթացքում տեղի ունեցող փոփոխությունների գրանցում` հինգ տարին մեկ անգամ) ավարտից անմիջապես հետո հաջորդեցին էներգետիկ ճգնաժամային տարիները, որի հետևանքն էր չվերահսկվող (ապօրինի) հատումները և անկանոն մթերումները։ Նույնիսկ օրինական հատումներն այդ ժամանակաշրջանում կրել են տարերային բնույթ, քանի որ անտառային տնտեսություն վարող համակարգը չուներ ոչ փորձ, և ոչ էլ տեխնիկական հնարավորություններ մթերելու և հանրապետության բնակչության պահանջարկը վառելափայտի նկատմամբ բավարարելու համար: Արդյունքում այն հանգեցրեց երկրի անտառային էկոհամակարգերի զգալի փոփոխության։
5. Չնայած 2015 թվականին, համեմատած 2009 թվականի հետ, տեղի է ունեցել ապօրինի հատված ծառերի արձանագրված քանակի նվազում` համաձայն գրաֆիկական պատկերի: Ապօրինի անտառօգտագործումների դեմ պայքարը հանդիսանում է անտառային համակարգի գլխավոր խնդիրներից մեկը:

Գրաֆիկական պատկեր

2009-2015թթ. ընթացքում «Հայանտառ» ՊՈԱԿ-ի «Անտառտնտեսություն» մասնաճյուղերում, բնության հատուկ պահպանվող տարածքներում և անտառային համակարգից դուրս ընդհանուր օգտագործման տարածքներում, բոլոր կազմակերպությունների կողմից ստուգումների և ուսումնասիրությունների արդյունքում հայտնաբերված ապօրինի հատված ծառերի քանակը

1. Անտառների վրա շարունակվող մարդածին, ինչպես նաև բնակլիմայական ազդեցության պայմաններում տեղի են ունենում տեսակային կազմի և կառուցվածքային փոփոխություններ, ծառուտների բնական վերականգնման ունակությունը թուլանում է, իջնում է դրանց արտադրողականությունը:
2. Սոցիալ-տնտեսական տարբեր խնդիրների և փայտանյութի բարձր պահանջարկի հետևանքով անտառհատումները դեռևս գերազանցում են անտառի բնական վերականգնման ծավալները: Դրան նպաստում են փայտանյութի մատչելիությունը, էներգակիրների գների բարձրացումը, բնակչության սոցիալապես անապահով խավերի ցածր վճարունակությունը: Փայտանյութը շարունակում է մնալ անտառամերձ տարածքների բնակչության վառելիքի հիմնական աղբյուրը: Ըստ 2013-2014 թվականների «Անտառային պետական մոնիթորինգի կենտրոն» ՊՈԱԿ-ի կողմից իրականացված վառելափայտի սպառման ծավալների ուսումնասիրության արդյունքների, այն շուրջ 25 անգամ գերազանցում է օրինական հատումներից իրացված փայտանյութի ծավալը:
3. Հայաստանի Հանրապետությունում կարևորագույն խնդիրներից մեկն անտառապատման և անտառավերականգնման ծավալների ընդլայնումն է: Հանրապետության համար օպտիմալ անտառապատվածության ցուցանիշ է համարվում 20.1 %-ը: Այն բխում է ՀՀ կառավարության 2005 թվականի հուլիսի 21-ի N 1232-Ն որոշմամբ հաստատված ՀՀ Անտառի ազգային ծրագրի դրույթներից, ինչպես նաև ՀՀ կառավարության 2015 թվականի սեպտեմբերի 10-ի «ՄԱԿ-ի «Կլիմայի փոփոխության մասին» շրջանակային կոնվենցիայի ներքո Հայաստանի Հանրապետության ազգային մակարդակով սահմանված նախատեսվող գործողություններին/ներդրումին» հավանություն տալու մասին» նիստի N 41 արձանագրային որոշման հավելվածի 4-րդ՝ Ազգային մակարդակով սահմանված նախատեսվող գործողություններ/ներդրում աղյուսակի՝ 2-րդ կետի 4-րդ ենթակետի «զ» պարբերությունից:
4. Կայուն անտառկառավարման կարևորագույն խնդիրներից Է հանդիսանում «Անտառտնտեսություն» մասնաճյուղերի կառավարման պլանների առկայությունը: Անտառկառավարման պլանն անտառաշինության արդյունքում մշակված և անտառային տնտեսության վարման նպատակով հաստատված տեխնիկական փաստաթուղթ է, որը տալիս է անցած ժամանակաշրջանի համար անտառային տնտեսության վարման և անտառօգտագործման ամբողջական գնահատական, ինչպես նաև անտառային տնտեսության վարման առաջիկա 10 տարիներին իրականացվելիք միջոցառումների նկարագիր։ «Հայանտառ» ՊՈԱԿ-ի 19 «Անտառտնտեսություն» մասնաճյուղերից 3 անտառտնտեսություններ ընդհանրապես չունեն անտառկառավարման պլաններ, իսկ «Իջևանի անտառտնտեսություն» և «Սևքարի անտառտնտեսություն» մասնաճյուղերի կառավարման պլանների ժամկետն ավարտվել է 2016 թվականին: Թեև անտառկառավարման պլանների հիմնական մասը հաստատվել են 2010 թվականին և գործածության մեջ են մինչև 2020 թվականը (դրանք մշակվել են 2006-2008 թվականներին), պարունակում են հնացած տվյալներ, անտառտնտեսությունների կողմից կիրառվել են արդեն իսկ 2008 թվականից, ինչը կրճատում է նրանց գործածության ժամկետը (2018թ.):
5. Անտառային ոլորտում առկա խնդիրներից է հանրապետությունում բնափայտի պահանջարկի և անտառկառավարման պլաններով սահմանված տարեկան շուրջ 40 հազ. խ/մ փայտանյութի մթերման չափաքանակը: Հատատեղերը նախագծված են բնակավայրերից հեռու, բարձր լրիվություն ունեցող անտառներում, որտեղ հիմնականում բացակայում են ճանապարհները: Ճանապարհների կառուցման համար «Հայանտառ» ՊՈԱԿ-ի ֆինանսական և նյութատեխնիկական հնարավորությունները խիստ ցածր են: Հատատեղերում փայտանյութի մթերման նախատեսված փոքր ծավալների պատճառով հաճախ հատատեղերի շահագործման համար պահանջվող ներդրումները գերազանցում են հատատեղի շահագործման արդյունքում փայտանյութի վաճառքից ստացվող հասույթը:
6. Հայաստանի անտառային ոլորտը ներկայումս բնապահպանական և տնտեսական կայուն եղանակով չի կառավարվում, որը հակասում է կայուն անտառկառավարման միջազգային սկզբունքին։ Դա պայմանավորված է երեք հիմնական գործոններով՝ ոլորտի անբավարար ֆինանսական միջոցներ, անկատար ինստիտուցիոնալ կառուցվածք և սահմանափակ բնափայտի նկատմամբ բարձր պահանջարկ (հիմնականում որպես վառելափայտ)։
7. Հայաստանի անտառային ոլորտի ֆինանսական վերլուծությունը ցույց է տալիս, որ ներկայումս ոլորտին անբավարար քանակով ֆինանսական ռեսուրսներ են հատկացվում՝ նույնիսկ ներկա վիճակն ապահովելու համար, որը հանգեցնում է անտառների հետագա վատթարացմանը։ Հայաստանի անտառային ոլորտի ֆինանսավորման հիմնական աղբյուրը հանդիսանում է պետական բյուջեից ֆինանսավորումը։ Ֆինանսավորման այս մակարդակը համեմատաբար կայուն է մնացել վերջին հինգ տարիներին՝ տարեկան 708.7-1201.4 մլն դրամ, սակայն 2007-2009 թվականներին ոլորտի պետական ֆինանսավորումը տատանվում էր 1135-1354 մլն դրամի սահմաններում։
8. Անտառային ոլորտի արտաբյուջետային հաշվի տարեկան հասույթները 2007 թվականից մնացել են շուրջ 348.3-373.9 մլն դրամի սահմաններում։ Այդ իսկ պատճառով, պետական ֆինանսավորման նվազեցման հետևանքով առաջացած ֆինանսական ճեղքվածքը չի կարող լրացվել «Հայանտառ» ՊՈԱԿ-ի հասույթներով։
9. Հայաստանի բոլոր անտառները հիմնականում կատարում են պաշտպանական գործառույթ՝ անկախ իրենց նպատակային նշանակությունից։ Քանի որ անտառների զգալի մասը տեղակայված է թեք լանջերի վրա, որի հետևանքով անտառների մեծ հատվածներ հասանելի չեն կայուն արտադրական հատումներ կատարելու համար, որոնք կարող են գրավիչ լինել բիզնես ոլորտում ներդրումները վերադարձնելու առումով։ Այսպիսով, մասնավոր հատվածը լուրջ հետաքրքրություն չունի ոլորտում ներդրումներ կատարելու համար, հատկապես, որ վերջին 23 տարիների ընթացքում չի իրականացվել անտառների գույքագրում և հաշվառում:
10. Անտառային ոլորտի ներկայիս ծախսերի կառուցվածքով գրեթե գումարներ չեն ծախսվում երկարաժամկետ ներդրումների (օրինակ՝ անտառապատում, անտառավերականգնում, անտառային ճանապարհների կառուցում, օժանդակ տնտեսություն և այլն) համար։ Ընթացիկ ծախսերը ներկայումս ներկայացնում են ընդհանուր ծախսերի 80-90 %-ը։ Աշխատավարձերը և դրան հավասարեցված եկամուտներն առանձին հաշվարկվում են 2015 թվականի ընդհանուր ծախսերի շուրջ 81.3 %-ը, մինչդեռ 2004 թվականի աշխատավարձերը և դրան հավասարեցված եկամուտներն առանձին ներկայացնում են ընդհանուր ծախսերի 28 %-ը։ Սեփական եկամուտների նվազմանը զուգահեռ վերջին տարիներին զգալիորեն նվազել են նաև անտառավերականգնման և անտառապատման համար հատկացվող գումարները։ Ընթացիկ ծախսերի բարձր մակարդակը ֆինանսներ չի թողնում անտառային ոլորտի արդյունավետության բարձրացմանն ուղղված երկարաժամկետ ներդրումների կատարման համար։ Անտառային ոլորտի փաստացի կապիտալ ներդրումները նվազագույն են եղել վերջին հինգ տարիների ընթացքում։ Առանց երկարաժամկետ համապարփակ կապիտալ ներդրումների անտառների դեգրադացումը կարող է խորանալ։
11. Անտառների պետական հաշվառումը վերջին անգամ կատարվել է 1993 թվականին, այդ իսկ պատճառով ընդհանուր բնափայտի և տեսակների տեղաբաշխվածության ելակետային տվյալները ճշգրիտ պատկեր չունեն և ամբողջական չեն, ինչպես որակական, այնպես էլ քանակական առումներով, որը բացասաբար է անդրադառնում ոլորտում մասնավոր կապիտալի ներգրավման գործում:
12. Վերջին տարիներին կատարված կապիտալ ներդրումների սակավության պատճառով անտառային տարածքներում ճանապարհների վիճակը թույլ չի տալիս կայուն արտադրական (կոմերցիոն) մթերում կատարել։ Բացի այդ, Հայաստանի անտառային ոլորտում ներկայումս օգտագործվող տեխնոլոգիաներն ու սարքավորումները հնացած են և պետք է փոխարինվեն նորով։
13. Անտառտնտեսական ճանապարհների առկայությամբ է պայմանավորված նաև անտառամերձ համայնքներում ապրող բնակչության կողմից անվճար թափուկ փայտանյութի օգտագործումը: Ուսումնասիրությունները ցույց են տալիս, որ համեմատաբար մոտ և մատչելի վայրերից թափուկ փայտանյութի մթերման ծավալները տարեցտարի նվազելու են, իսկ հեռավոր, ճանապարհներից զուրկ և անմատչելի վայրերում թափուկ փայտանյութը մնում է չօգտագործված: Նշված հանգամանքը պատճառ է հանդիսանում, որպեսզի ազգաբնակչությունը դիմի ապօրինի հատումների: Նման խնդիրներն առաջիկա տարիներին ավելի են սրվելու, ինչի լուծման համար կպահանջվեն ֆինանսական լուրջ ներդրումներ: Ներդրումների բացակայությունը կստիպի անտառտնտեսություններին սահմանափակել կամ ժամանակավորապես դադարեցնել բնափայտի մթերման աշխատանքները կամ, հաշվի առնելով բնակչության կողմից վառելալափայտի պահանջարկը, զանգվածային ապօրինի հատումները կանխելու նպատակով բնափայտի մթերման գործում շեղվել անտառկառավարման պլաններից:
14. Վերջին հինգ տարիների ընթացքում անտառների բնական վերաճին նպաստող սահմանափակ աշխատանքներ են տարվել։ Անտառապատման և անտառավերականգնման աշխատանքներ կանոնավոր կերպով իրականացվել են 2004-2008 թվականներին, սակայն դրանք նվազել են 2009 թվականից ի վեր։ 2004-2008 թվականների ժամանակահատվածում անտառպլանավորման և անտառտնկման, ինչպես նաև ծառուտների վերաճին նպաստող գործողություններ են կատարվել տարեկան միջինը շուրջ 6000 հեկտարի վրա, իսկ սկսած 2009 թվականից անտառավերականգնման և անտառապատման աշխատանքների ծավալները տարեկան կազմում են միջինը շուրջ 200 հեկտար։
15. Ոչ բնափայտային անտառանյութի՝ պտուղների, հատապտուղների, ընկույզների, սնկերի, ուտելի բույսերի և դեղաբույսերի, տեխնիկական հումքի մթերման նպատակով անտառօգտագործումն իրականացվում է հիմնականում բնակչության կողմից ոչ արդյունավետ կերպով: Առկա ծավալները հաշվարկվում են հազարավոր տոննաներով, սակայն տեղերում փոքր և միջին վերամշակող արտադրամասերի սակավության, ինչպես նաև առևտրականացման ենթաոլորտի անկազմակերպվածությունը հանգեցրել է այդ ծավալների մի փոքր մասի օգտագործմանը, որն էլ հիմնականում իրականացվում է տարերայնորեն: Պետությունը, որպես սեփականատեր, բնօգտագործման վճարի տեսքով նշված ռեսուրսների օգտագործման դիմաց ոչինչ չի ստանում: Հայաստանի Հանրապետության գյուղատնտեսության և բնապահպանության նախարարությունների տնօրինության տակ գտնվող անտառային հողերից այս ռեսուրսների օգտագործման մասով եկամուտներ չեն պլանավորվում և եկամուտներ չեն ստացվում: Տարեկան բնակչության կողմից անձնական օգտագործման և արդյունաբերական վերամշակման նպատակով անտառից մթերվող ոչ բնափայտային անտառանյութի չափաքանակն անհայտ է և այսօր դժվար է գնահատել այդ պաշարների քանակի ու դրանց օգտագործման արդյունավետության մասին:
16. Անտառային ոլորտի համար կարևորագույն խնդիրներից է անտառային օրենսդրության կիրառման նկատմամբ հսկողության և վերահսկողության համակարգի անկատարությունը, տարբեր կառույցների գործառույթների կրկնությունը, անտառային ոլորտի մասնագետների որակավորման բարձրացման, ուսուցման համակարգի անկատարությունը:
17. Սույն հայեցակարգի նպատակն է կատարելագործել և հստակեցնել Հայաստանի Հանրապետության անտառների պահպանության, պաշտպանության, վերարտադրության և օգտագործման բնագավառում կայուն կառավարման համակարգը, վերականգնել ՀՀ անտառային հողերի կառավարման ամբողջականությունը, բացառել երկու պետական կառավարման մարմինների ոլորտային գործառույթների համանմանությունն ու կրկնությունը, տնտեսել պետական բյուջեի միջոցները, առավելագույնս օգտագործել ներկայիս երկու պետական կառավարման մարմինների մասնագետ կադրերի հնարավարությունները, օպտիմալացնել անտառային տնտեսություն վարող կազմակերպությունների ցանկը, հստակեցնել դրանց կարգավիճակը, տնտեսված միջոցներն ուղղել անտառտնտեսվարման ծրագրերի իրականացմանը, բարձրացնել ապօրինի հատումների դեմ պայքարի արդյունավետությունը, իրականացնել անտառային ոլորտի կառուցվածքային բարեփոխումներ, որոնք բխում են անտառի ազգային քաղաքականության և ռազմավարության, ինչպես նաև անտառի ազգային ծրագրի հիմնադրույթներից և ուղղորդված են անտառների կայուն կառավարման, տնտեսվարման և վերահսկողության արդյունավետ համակարգի ստեղծմանը:
18. **ՄԻՋԱԶԳԱՅԻՆ ՓՈՐՁ**
19. Տնտեսության անցումային փուլում գտնվող Արևելյան Եվրոպայի երկրներում աղքատության կրճատման, ընդհանուր տնտեսական զարգացման համակարգին անտառային ոլորտի ինտեգրման և անտառի գլոբալ նշանակության պահպանման խնդիրների լուծումը կախված է արդյունավետ կառուցվածքային բարեփոխումներից, որը պետք է նպատակաուղղված լինի բազմանպատակ և կայուն անտառկառավարմանը:
20. Անտառային ոլորտում պետության կանոնակարգող, սեփականության, վերահսկող և աջակցող գործառույթներն իրականացնում են քաղաքականության, օրենսդրության, օրենքների կիրարկման, կառավարման, անտառտնտեսվարման ծառայությունների մատուցման և շուկայական միջոցով:
21. Եվրոպական երկրների կառավարման կառուցվածքային մոդելների վերլուծությունը ցույց է տալիս, որ թե՛ զարգացած, և թե՛ անցումային տնտեսության երկրներում անտառային տնտեսություն վարող կառուցվածքներ գոյություն չունեն, որոնք կարող են միանշանակ ընդունելի լինել այլ երկրների համար: Դրանց արդյունավետ գործունեության հիմնական չափանիշներ են համարվում տվյալ երկրի անտառածածկը, շուկայական բարեփոխումների ընթացքը և խորությունը, անտառային արտադրական ոլորտի կառուցվածքը և սեփականության ձևերի առկայությունը, որոնք նույնատիպ չեն տարբեր երկրներում:
22. Հիմնականում կառուցվածքային մոդելները կարելի է բաժանել երկու խմբի՝ կենտրոնացված ուժեղ կառավարման և ապակենտրոնացված առևտրայնացված համակարգեր: Որոշ դեպքերում առկա են բյուջետային ֆինանսավորմամբ անտառային ոլորտի համակարգի կառավարման պետական ծառայություններ, որոնք ձևավորում են քաղաքականություն և օրենսդրական հիմք, իրականացնում կառավարում, տնտեսվարում և վերահսկողություն, իսկ անտառտնտեսվարումից և ծառայությունների մատուցումից ստացվող միջոցներն ամբողջությամբ վերադարձվում են պետական բյուջե:
23. Վարչական ուղղվածության կառույցները պետական ֆինանսավորմամբ հիմնականում իրականացնում են օրինաստեղծ, վերահսկողական և հանրային շահերի ապահովման գործառույթներ (հակահրդեհային, անտառպաշտպանական, որոշ դեպքերում նաև պահպանվող տարածքների կառավարում):
24. Արտադրական գործառույթներ իրականացնող կազմակերպությունները կազմակերպում են աճուրդներ, մրցույթներ, վարում են անտառային տնտեսությունը և ֆինանսավորվում են տնտեսվարումից ստացվող միջոցների հաշվին: Անտառտնտեսվարող կառույցների վերափոխումը, որպես ծառայություններ մատուցողի, ընկած է այս տիպի կառուցվածքային բարեփոխումների հիմքում:
25. Մի շարք այլ երկրներում անտառային ոլորտի պետական կառույցները հիմնականում իրականացնում են պլանավորում, ընդհանուր վերահսկողություն պետական և մասնավոր հատվածի նկատմամբ, գիտահետազոտական և խորհրդատվական ծառայություններ, իսկ անտառտնտեսվարման և առևտրային գործառույթներն իրականացվում են մասնավոր հատվածի կողմից անտառային կոնցեսիոն պայմանագրերով: Կառավարման և շուկայավարման նման տարանջատումն արդյունավետ գործիք է հատկապես անտառային մեծ պաշարներ ունեցող երկրների համար:
26. Շուկայական ուղղվածության հաջող համակարգ է ձևավորված Նոր Զելանդիայում, ծառայությունների մատուցման հաջող օրինակ է Գերմանիան, բնափայտի արտադրության մասնավոր համակարգը զարգացած է ԱՄՆ-ում, Ավստրիայում և Ֆրանսիայում, պետական կենտրոնացված անտառկառավարումն առկա է Կանադայում:
27. ԱՄՆ-ում պահպանվող տարածքները գտնվում են պետական ենթակայության ներքո, իսկ Ավստրիայում՝ մասնավոր համակարգում: Անցումային տնտեսության որոշ երկրներում արտադրական անտառները գտնվում են գյուղատնտեսության նախարարութունում, իսկ պահպանվող տարածքները՝ բնապահպանության տարածքներում՝ բացառությամբ Էստոնիայի, Լիտվայի և Լեհաստանի: Ղազախստանում հատուկ պահպանվող տարածքները գտնվում են Անտառի և որսորդության կոմիտեի ենթակայությամբ՝ գյուղատնտեսության նախարարության կազմում, իսկ Ուկրաինայում որոշ պահպանվող տարածքները գտնվում են Պետական անտառային կոմիտեի ենթակայությամբ:
28. Բելառուսիայում, Ուկրաինայում և Մոլդովայում ձևավորվել են առանձին անտառային նախարարություններ կամ կոմիտեներ, որտեղ հստակ տարանջատված են անտառային օրենսդրության կիրարկման նկատմամբ վերահսկողության և բնապահպանական վերահսկողության գործառույթները: Նշված գործառույթները հստակ տարանջատված են Բոսնիա-Հերցեգոնիայում, ինչպես նաև մի շարք այլ երկրներում:
29. Նորմատիվ կարգավորման գործառույթները տարանջատված են առևտրային գործունեությունից Էստոնիայում, Հունգարիայում, Լատվիայում, Լեհաստանում և Ռումինիայում:
30. Բալթյան երկրներում տարանջատված են նաև քաղաքականության ձևավորման և դրա իրականացման համակարգերը:
31. Բոլոր վերը նշված երկրներում անտառային ոլորտի կառուցվածքների արդյունավետության գնահատումը հիմնված է էկոլոգիական, տնտեսական և սոցիալական հիմնական չափանիշների վրա, որոնք բխում են տեղական առանձնահատկություններից, դրանց կառուցվածքային համակարգերի ընդհանուր նկարագրությունը տրված է N 8 աղյուսակում:

N 8 աղյուսակ

Անտառային ոլորտում ծառայությունների մատուցման կազմակերպչական ձևերը

|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Գործառույթներ** | **Անցումային տնտեսության երկրներ** | | | | | | | | | | | **Տնտեսապես զարգացած երկրներ** | | | | | | | | | |
| Ալբանիա | Բոսնիա- Հերցոգովինա | Բուլղարիա | Խորվաթիա | Վրաստան | Լատվիա | Սերբիա | Ռումինիա | Ռուսաստան | Սլովակիա | Թուրքիա | Ավստրիա | Բելգիա | Կանադա | Ֆինլանդիա | Ֆրանսիա | Իռլանդիա | Գերմանիա | Նոր Զելանդիա | Մեծ Բրիտանիա | ԱՄՆ |
| **Քաղաքականություն և օրենսդրություն** |  |  |  |  |  |  |  |  |  |  |  |  |  |  |  |  |  |  |  |  |  |
| 1.Քաղաքականության ձևավորում | Դ | Ն | Ն | Ն | Ն | Ն | Ն | Ն | Ն | Ն | Ն | Ն | ԱԱկ | Ն | Դ | Ն | Ն | ՆԱկ | Ն | Դ | ԴԱկ |
| 2.Օրենսդրություն և կանոնակարգում | Դ | Ն | Ն | Ն | ԴՆ | Դ | Ն | ՆՊ | Ն | Ն | Ն | Ակ | Ակ | Ակ | Ն | Ն | Ն | ՆԱկ | Դ | Դ | ԴԱկ |
| 3. Կիրարկում | Դ | Դ | Դ | Դ  Այլ | ԴՆ | Դ | Դ | ՆՊԱ | Դ | Դ | Դ | Ակ | ԱԿ | Ակ | Դ | Պ | Դ | ՆԱկ | Դ | Դ | Ակ |
| **Անտառկառավարման ծառայություններ** |  |  |  |  |  |  |  |  |  |  |  |  |  |  |  |  |  |  |  |  |  |
| 1.Անտառաշինություն /կառավարման պլաններ/ | Դ | Ն,Դ,Ակ | Դ | Պ | Դ | Դ | Դ | ԳՀՄ | ԴԱկ | ՊՄ | Դ | ՊԱկ | Ակ | Ակ | Դ | Պ | Պ | ՊԱկ | ՄՊ | ՄԴ | Ակ |
| 2.Անտառպահպանություն/պաշտպանություն | Դ | ԴՊ | Դ | ԴԱյլ | Դ | Դ | Պ | Պ | ԴԱկ | Պ | Դ | ՊԱկ | Ակ | Ակ | Պ | ՊԴ | Պ | ՊԱկ | ՄՊ | Դ | Ակ |
| 3. Անտառի գույքագրում | Դ | ԴՊ | Դ | Պ | Դ | Դ | Պ | Պ | ԴԱկ | ՊՄ | Դ | ԳՀԻ | Ակ | Ակ | Դ | Դ | Դ | ՊԱկ | Դ | ՄԴ | Ակ |
| 4. Անտառային ճանապարհների կառուցում և նորոգում | Ծ | Ժ | Դ | Պ | ԴՄ | Պ | Պ | ՆՊ | ԱկՄ | Պ | Դ | ՊԱկ | Ակ | Ակ | Պ | Պ | Պ | ՊԱկ | ՄՊ | Դ | ԱկՄ |
| 5. Անտառի վերարտադրություն | ԴՊ | ԴՊ | Դ | Պ | Դ | Պ | Պ | Պ | Ակ | Պ | Դ | ՊԱկ | Ակ | Ակ | Պ | Պ | Պ | ՊԱկ | ՄՊ | Պ | ԱկՄ |
| 6. Ռեկրեացիա | ԴԿ | Ծ | Դ  Այլ | Պ | ԴԿ | Պ | - | Պ | ԱկՄ | Պ | Դ | ՊԱկ | Ակ | Ակ | ՊԱ | ՊՏ | Պ | ՊԱկ | ՄՊ | Պ | Ակ |
| 7. Բնապահպանական կառավարում | ԴԿ | Ժ | Դ  Այլ | Կ | Կ | Կ | ՊԿԱ | ՊԿՏ | ԿԱկ | Կ | Կ | ԿՄ | Ակ | ԿԱկ | ՊԱ | Պ | ԿՄՊ | ՊԱկ | ԿՄ | ԿԴ | ԿԱկ |
| 8. Բնապահպանական ծառայություններ /օր. ջրհավաքների պահպանություն/ | ԴՏ | ՆԴ | Դ | Պ | Դ | Պ | - | Պ | ԴԱկ | Պ | Դ | ՊԱկ | Ակ | Ակ | Պ | Պ | Պ |  | ՄՊ | ԴՊ | Ակ |
| **Այլ ծառայություններ** |  |  |  |  |  |  |  |  |  |  |  |  |  |  |  |  |  |  |  |  |  |
| 1. Պետանտառների փայտանյութի և արտադրանքի վաճառք | Դ | ԴՊ | Դ | Պ | Դ | Պ | Պ | Պ | ԴԱկ | Պ | Դ | ՊՄ | Ակ | Ակ | ՊՄ | Պ | Պ | ՊԱկՄ | ՄՊ | Պ | ԱկՄ |
| 2. Ոչ փայտային արտադրանքի վաճառք | Դ | ԴՊ | Դ | Պ | Դ | Պ | Պ | Պ | ԴԱկ | Պ | Դ | ՊՄ | Ակ | Ակ | ՊՄ | Պ | Պ | ՊԱկՄ | ՄՊ | Պ | ԱկՄ |
| 3. Շուկայավարման ծառայություններ /փայտային և ոչ փայտային արտադրանք/ | Դ | ԴՊ | Դ | Պ | Դ | Պ | Պ | ՊԴՄ | ԴԱկ | Պ | Դ | ՊՄ | Ակ | Մ  Ակ | ՊՄ | Պ | Պ | ՊԱկՄ | ՄՊ | Պ | ԱկՄ |
| 4. Սոցիալտնտեսական ծառայություներ /վառելափայտ, ոչ փայտային արտադրանք, արոտավայրեր և այլն/ | ԴՏ | ԴՊ | Դ | Պ | ԴՏ | ԴՊ | Պ | Պ | ԱկՄ | Պ | Դ | Պ | Ակ | Ակ | Պ | Պ | Պ | ՊԱկՄ | Դ | Դ | Ակ |
| 5. Խորհրդատվություն մասնավոր սեկտորին | Ծ | ԴՊ | Ծ | Ծ | Ծ | Մ | Ծ | ԴՊ | Ծ | Ծ | Ծ | Դ | ԱկՄ | Ակ | Դ | Դ | Դ | Ակ | Դ | Դ | ԴԱկ |

Ն: Անտառային նախարարություն

Դ: Դեպարտամենտ, Վարչություն, Կոմիտե (նախարարությունում կամ կառավարությունում)

Պ: Պետական առևտրային ծառայություն

Մ: Մասնավոր սեկտոր

Տ: Տեղական համայնքներ կամ մասնավոր անտառօգտագործողներ

Ակ: Ֆեդերատիվ կառույցների ապակենտրոնացում (առևտրային կամ ոչ առևտրային)

Կ: Կենսաբազմազանության պահպանության դեպարտամենտ

Ծ: Ծառայություն (պլանավորված)

ԳՀ: Անտառային կամ մասնագիտացված ԳՀԻ

Ա: Այլ կազմակերպություններ

1. **ԱՌԱՋԱՐԿՎՈՂ ԼՈՒԾՈՒՄՆԵՐ ԵՎ ԱՌԱՎԵԼՈՒԹՅՈՒՆՆԵՐ**
2. Հայաստանի անտառային ոլորտի կառավարման ընթացիկ վիճակը պետք է բարելավել այն առավել կայուն դարձնելու համար։ Ներկա իրավիճակում անտառային ոլորտը չի կարող առանց պետական հատվածի ինստիտուցիոնալ կարողությունների և երկարաժամկետ գերակա ուղղությամբ իրականացվող զգալի ներդրումների, բավարար հասույթներ ստանալ անտառների հարատև գոյությունը երաշխավորելու համար։ Անհրաժեշտ է ինստիտուցիոնալ համապատասխանեցում և քաղաքականության վերանայում, հղկում՝ ոլորտի գործառնական ֆունկցիոնալությունը բարելավելու և ավելի օպտիմալ մակարդակի հասցնելու համար։ Ոլորտում հանրապետության ունեցած փորձը և միջազգային փորձի ուսումնասիրությունները ցույց են տալիս, որ անտառների պահպանության, պաշտպանության, վերարտադրության և օգտագործման բնագավառի կայուն կառավարման արդյունավետության բարձրացման հետ կապված խնդիրների լուծումը ենթադրում է տարբեր ուղղություններով մի շարք գործընթացների իրականացում, մասնավորապես.
3. Անտառկառավարման իրականացման համար ստեղծել միասնական դաշտ՝ հաշվի առնելով կայուն անտառկառավարման միջազգային սկզբունքը, ըստ որի անտառի էկոլոգիական, տնտեսական և սոցիալական գործառույթները հանդիսանում են անտառի անբաժան տարրերը: Այդ նպատակով.
   1. անտառների կայուն կառավարումն ապահովելու համար Հայաստանի Հանրապետության գյուղատնտեսության նախարարության կառավարման ոլորտում գտնվող «Հայանտառ» ՊՈԱԿ-ը վերակառուցել որպես պետական անտառները (այդ թվում բնության հատուկ պահպանվող տարածքներում գտնվող անտառները) կառավարող առանձին պետական լիազոր մարմին' Անտառային պետական կոմիտե (այսուհետ՝ կոմիտե):
   2. Կոմիտեն կիրականացնի անտառային ոլորտի կառավարման լիազոր մարմնի օրենսդրությամբ վերապահված գործառույթները և կնպաստի ոլորտի խնդիրների և նպատակների արդյունավետ իրականացմանը: Այդ գործընթացին զուգահեռ կվերանայվեն Հայաստանի Հանրապետության գյուղատնտեսության նախարարության «Հայանտառ» ՊՈԱԿ-ի «Անտառտնտեսություն» մասնաճյուղերի, ինչպես նաև Հայաստանի Հանրապետության բնապահպանության նախարարության ենթակայության տակ գտնվող «Սևան» ազգային պարկ, «Դիլիջան» ազգային պարկ, «Արփի լիճ» ազգային պարկ, «Խոսրովի անտառ» պետական արգելոց, «Արգելոցապարկային համալիր», «Զիկատար» բնապահպանական կենտրոն, «Զանգեզուր» կենսոլորտային համալիր» ՊՈԱԿ-ների գործունեությունները և վերակազմակերպման միջոցով կստեղծվեն Անտառային պետական կոմիտեի ենթակայությամբ գործող մարզերում տարածքաշրջանային ինքնուրույն իրավաբանական անձի կարգավիճակ ունեցող կազմակերպություններ, որոնք անտառկառավարման պլաններին համապատասխան պատասխանատու կլինեն ինչպես անտառային տնտեսության վարման, այնպես էլ բնության հատուկ պահպանվող տարածքներում ընդգրկված անտառային տարածքների կառավարման և այլ բնույթի ծառայությունների համար։
   3. Կոմիտեի անմիջական ենթակայությամբ, որպես առանձնացված ստորաբաժանում, կձևավորվի Հայաստանի Հանրապետության անտառային օրենսգրքով (հոդված 26) նախատեսված անտառային պետական ծառայությունը (պահպանությունն իրականացնող մարմին):
   4. Տեղի կունենա անտառային օրենսդրության կիրառման նկատմամբ վերահսկողության և հսկողության գործառույթների հստակ տարանջատում անտառկառավարման գործառույթներից: Եթե ներկայումս շուրջ 25 % անտառային տարածքների նկատմամբ (բնության հատուկ պահպանվող տարածքներում գտնվող անտառային տարածքներ) Հայաստանի Հանրապետության բնապահպանության նախարարությունը կատարում է տեսչական վերահսկողություն և միաժամանակ՝ անտառկառավարման գործունեություն, ապա առաջարկվող տարբերակի դեպքում Կոմիտեն հստակ կկատարի կառավարման և ծառայություններ մատուցող գործառույթներ, իսկ անտառտնտեսությունները կիրականացնեն տնտեսվարման գործառույթներ, որոնց նկատմամբ բնապահպանական վերահսկողությունը կիրականացվի Հայաստանի Հանրապետության բնապահպանության նախարարության կողմից:
4. Հսկողական, անտառային օրենսգրքի նկատմամբ վերահսկողական, բնապահպանական վերահսկողական լիազորություններ ունեցող կառուցվածքային միավորների գործառույթների հստակ և հետևողական կիրառում՝ այդ նպատակով.
   1. հսկողական, վերահսկող կառուցվածքային միավորների հզորությունների ավելացում, ժամանակակից տեխնիկական միջոցներով վերազինում,
   2. ոլորտի աշխատակիցների վերապատրաստում, ուսուցողական դասընթացների կազմակերպում, գիտության և առաջատար տեխնոլոգիաների ներդրման համակարգի ձևավորում:
5. Գյուղական չքավորության նվազեցում, անտառամերձ համայնքների բնակչության կարիքների ապահովում, համայնքամերձ անտառային տարածքների զարգացման ծրագրերի իրականացում, անտառային ոլորտից ստացվող հասույթի առավել արդյունավետ մոդելի մշակում՝ այդ նպատակով.
   1. կազմակերպել ոչ բնափայտային անտառանյութի մթերում և իրացում,
   2. անտառամերձ համայնքներում կազմակերպել անտառանյութ վերամշակող փոքր և միջին արտադրամասեր, ձեռնարկություններ,
   3. անտառային տնտեսություններում հիմնել օժանդակ տնտեսություններ,
   4. կազմակերպել որսորդական տնտեսություններ,
   5. անտառային տարածքներում կազմակերպել հանգիստ և էկոտուրիզմ,
   6. ներդնել և զարգացնել էկոհամակարգային ծառայությունները,
   7. հիմնել անտառային տնկադաշտեր,
   8. զարգացնել ագրոանտառաբուծությունը։
6. Բարձրացնել հասարակության իրազեկությունը:
7. Իրականացնել փայտանյութի վաճառքի գնային ճկուն քաղաքականություն:
8. Առնվազն հինգ տարին մեկ անգամ՝ անտառային տնտեսության վարման ընթացքում տեղի ունեցող փոփոխությունները գրանցելու նպատակով, իրականացնել անտառների պետական հաշվառում (անտառների պետական հաշվառումը վերջին անգամ կատարվել է 1993 թվականին):
9. Մշակել միջազգային չափանիշներին համահունչ անտառկառավարման պլաններ:
10. Կառուցել և վերակառուցել անտառային ճանապարհները:
11. Անտատնտեսական գործողողությունների համար տեխնիկայի և սարքավորումների նորացում և ձեռքբերում:
12. Անտառապատման և անտառվերականգնման աշխատանքների ծավալների ավելացում:
13. Նորագույն տեխնիկա (քեյբլ կռան (ճոպանուղի), փայտանյութի փոխադրամիջոց (ինքնաբեռնող) և այլն) կիրառելով՝ անհասանելի անտառային տարածքների ներգրավմամբ, մթերվող փայտանյութի ծավալների ավելացում:
14. **ԱՌԱՋԱՐԿՎՈՂ ԼՈՒԾՈՒՄՆԵՐԻ ԱՌԱՎԵԼՈՒԹՅՈՒՆՆԵՐԸ**
15. Առաջարկվող լուծումների արդյունքում․
    1. անտառկառավարման ոլորտում հստակ տարանջատվում են վերահսկողական, հսկողական, անտառկառավարման, տնտեսավարման և պահպանության գործառույթները բնապահպանական վերահսկողական գործառույթներից,
    2. կառավարող և տնտեսվարող մարմինների կառուցվածքներն օպտիմալացվում են, բարձրանում է պետական բյուջեից ստացվող միջոցների ծախսման արդյունավետությունը, մեծանում է տնտեսվարող կազմակերպությունների ինքնուրույնությունը, պատասխանատվությունը և աշխատանքի տնտեսական արդյունավետության բարձրացման ուղղությամբ շահագրգռվածությունը,
    3. բարձրանում է անտառների ապօրինի օգտագործման դեմ պայքարի արդյունավետությունը, հստակեցվում է պատասխանատուների շրջանակը,
    4. կխուսափենք կառուցվածքային գործառույթների կրկնությունից, կչեզոքանա կամ կմեղմվի ոլորտային միջգերատեսչական շահերը,
    5. կբարձրանա անտառային ոլորտի միջազգային կազմակերպությունների հետ համագործակցության մակարդակը:
    6. անտառների պետական հաշվառում և միջազգային չափանիշներին համահունչ անտառկառավարման պլանների մշակման արդյունքում կբացահայտվեն բնապահպանական, տնտեսական և սոցիալական գործառույթներ ունեցող անտառային տարածքները, դրանք երկարատև ներդրումներ կատարելու և օգուտներ ստանալու տեսակետից լավագույն գրավականը կլինեն։
16. Անհրաժեշտ է նշել, որ ՀՀ անտառային ոլորտի կառուցվածքային փոփոխությունների խնդիրը վերջին տարիներին մշտապես եղել և մնում է անտառային ոլորտի բարեփոխումներով շահագրգիռ տարբեր միջազգային կառույցների և Հայաստանում իրականացված տարբեր միջազգային ծրագրերի ուշադրության կենտրոնում:
17. Կառուցվածքային փոփոխությունների անհրաժեշտության խնդիրը ներկայացված է նաև Համաշխարհային Բանկի կողմից ղեկավարվող Եվրոպական հարևանության քաղաքականության արևելյան երկրների և Ռուսաստանի անտառային օրենսդրության կիրարկման և կառավարման բարելավման ներկայումս ընթացող տարածաշրջանային ծրագրում (FLEG II), համաշխարհային բանկի անտառային մոնիթորինգի հզորացման ՄԶՀ ծրագրի շրջանակներում Հայաստանի անտառային ոլորտի ինստիտուցիոնալ բարեփոխման անհրաժեշտության մասին միջազգային խորհրդատու Մայքլ Դայսոնի հաշվետվության մեջ և այլն: Միջազգային փորձագետների կողմից ներկայացված առաջարկությունները մշտապես քննարկվել է տարբեր շահառուների, այդ թվում ՀՀ գործող բնապահպանական հասարարակական կազմակերպությունների հետ և արժանացել հավանության:
18. **ԱՄՓՈՓ ԵԶՐԱԿԱՑՈՒԹՅՈՒՆ**
19. Հայեցակարգում առաջարկվող լուծումները հնարավորություն կտան իրականացնելու անտառային ոլորտում կառուցվածքային բարեփոխումներ, որոնք բխում են նաև անտառի ազգային քաղաքականության և ռազմավարության, ինչպես նաև անտառի ազգային ծրագրի հիմնադրույթներից և ուղղորդված են անտառների կայուն կառավարման, տնտեսվարման և վերահսկողության արդյունավետ համակարգի ստեղծմանը:
20. Անտառային ոլորտում կայուն կառավարման, ինչպես նաև ապօրինի հատումների դեմ պայքարի արդյունավետության բարձրացման հետ կապված խնդիրների լուծումը ենթադրում է տարբեր ուղղություններով և ժամանակահատվածներում մի շարք գործընթացների իրականացում, մասնավորապես.
    1. ինստիտուցիոնալ կառույցների համապատասխանեցում և քաղաքականության վերանայում, իրավական դաշտի համապատասխանեցում,
    2. կայուն անտառկառավարում իրականացնելու համար ստեղծել միասնական դաշտ, Հայաստանի Հանրապետության գյուղատնտեսության նախարարության «Հայանտառ» ՊՈԱԿ, «Անտառտնտեսություն» մասնաճյուղեր և Հայաստանի Հանրապետության բնապահպանության նախարարության ենթակայության տակ գտնվող որոշ ՊՈԱԿ-ները, որոնք պատասխանատու են բնության հատուկ պահպանվող տարածքներում գտնվող անտառների կառավարման համար՝ վերակազմակերպել և ստեղծել մեկ միասնական կառավարման համակարգ՝ կոմիտեի տեսքով,
    3. անտառների պահպանությունը տարանջատել անտառտնտեսության վարումից և անտառօգտագործումից, եղած բազայի հիման վրա հիմնել պատասխանատու կառույց՝ անտառային պետական ծառայություն,
    4. հստակ տարանջատել անտառների վերահսկողության և հսկողության գործառույթները բնապահպանական գործառույթներից,
    5. բնափայտի մթերման գործընթացի վերանայում, հատումների իրականացման մեթոդաբանության փոփոխում, փայտանյութի վաճառքի գնային նոր քաղաքականության սահմանում։
21. Միջնաժամկետ ժամանակահատվածում իրականացնել․
    1. անտառների պետական հաշվառում և գույքագրում,
    2. միջազգային չափանիշներին համահունչ անտառկառավարման պլանների մշակում,
    3. անտառային գործառույթների արդյունավետության բարձրացման նպատակով անտառային ճանապարհների, անտառային ենթակառուցվածքների զարգացում, մեքենաների և սարքավորումների բարեկարգում, նորացում,
    4. անտառապատման և անտառավերականգնման աշխատանքների ծավալի զգալի ավելացում,
    5. անտառային ոլորտից ակնկալվող հասույթի ստացման առավել արդյունավետ մոդելի մշակում,
    6. բնափայտի և ոչ բնափայտային արտադրանքի կազմակերպման գործում արժեշղթաների հաջորդական փուլերի զարգացում,
    7. զարգացնել անտառտնտեսական ճանապարհների ցանցը:
22. Նշված լուծումների իրականացման արդյունքում անտառկառավարում իրականացնող կազմակերպությունները կկարողանան ստացված եկամուտով ֆինանսավորել իրենց հիմնական գործառույթների իրականացումը և ներդրումներ անել ոլորտի զարգացման և լիարժեք կայուն անտառկառավարում իրականացնելու գործում: